
POVEŞTI CHINEZE 


Spiritul vulpii 


ÎN APROPIEREA PĂDURILOR de pe 
Muntele Ţin trăia odată un fecior mândru, pe nume 
lang U, cu bătrâna lui mamă. lang U se născuse 
pe malul Fluviului Galben. Într-un an, apele 
fluviului s-au revărsat, pustiind totul; atunci mama 
şi-a luat băiatul şi ce a mai putut salva de furia 
apei şi au plecat în căutarea unui loc liniştit. Aşa 
au ajuns ei aici, pe Muntele Ţin. De mic copil, 
lang U o ajuta pe mama sa; ba strângea vreascuri 
din pădure, ba prindea peşte din râu. În fiecare zi 
se ducea în pădure, dar niciodată n-a străbătut-o 
până la capăt. 

Într-o zi de toamnă târzie, când frunzele 
copacilor se împodobiseră cu toate culorile, de la 
galbenul aurului până la roşul curmalelor,-lang U 
merse în pădure, ca de obicei. Şi tot strângând 

întruna vreascuri, a ajuns pe nesimţite într-un loc, 
pe unde nu mai fusese niciodată; rămase mirat 
de ce văzu: aci creşteau nenumărați pomi de şiţi! 
încărcaţi de fructe aurii. Deşi era după-amiază, 
razele soarelui aveau strălucirea dimineţii, raze 
şi fructe se îmbinau într-o armonie de culori. lang 
U s-a căţărat într-un pom şi a cules fructe, să le 
ducă mamei lui. 

Cum a intrat pe poartă, i-a spus: 

„— Bucură-te, mamă, de Anul Nou vom avea 
şi noi băutură. 

Mama băiatului se bucură nespus. Băutura 
preparată din şiţi era aşa de gustoasă şi de 
parfumată, încât de departe se simţea aroma. În 
noaptea de Anul Nou, bătrâna îi spuse fiului său: 

— Băiete, în afară de băutură de şiţi şi nişte 
legume, nu avem nimic altceva în seara asta. 

lang U a adus apoi băutura şi, cum a ridicat 
capacul, mireasma s-a răspândit în toată casa. 
Dar nici măcar n-a apucat să toarne în castroane, 
că deodată uşa casei se deschise încetişor şi un 
flăcăiandru intră, zâmbind. lang U şi mama lui 


1 Şiţi — pom fructifer specific Chinei. 


gândeau: „De sărbători, cu cât sunt oameni mai 
mulţi, cu atât e mai vesel“. 

lang U îl îmbie pe flăcău: 

— Dacă vrei, rămâi, să petrecem împreună 
Anul Nou! 

Bucuros, flăcăul răspunse: 

— Dar frumos mai miroase băutura asta! 

Şi ducând castronul la gură, îl goli pe nerăsu- 
flate. lang U i l-a umplut din nou. Şi aşa au petrecut 
“până s-a luminat de ziuă. Atunci flăcăul, ridicân- 
du-se să plece, spuse: 

— Frate, mâine la miezul nopţii să aprinzi 
lumânarea şi voi veni îndată. 

Şi se făcu nevăzut. 

A doua zi, cam pe la miezul nopţii, lang U 
aprinse lumânarea şi ieşi în întâmpinarea oaspetelui. 
Dar, cum deschise uşa, dădu cu ochii de o masă 
încărcată cu toate bunătăţile pământului. Flăcăul 
era aşezat la masă şi-i făcea semne cu mâna. A 

ieşit atunci şi bătrâna şi, mută de uimire, exclamă: 
— Ce-i asta, fiule?! 
La care flăcăul răspunse: 
| — Mătuşico, toate astea le-am adus pentru 
dumneata. Şi am şi pentru lang U un dar. 


Zicând acestea, vârî mâna în cingătoare şi 
scoase de acolo o bucată de aur mai mare decât 
limba unei vaci. 

— Frate, ia-o! Este tocmai de pe Muntele 
Dragonului cel Negru. Tot muntele acesta e din 
aur, dar e păzit de un dragon negru şi nimeni nu 
se poate apropia de el. Eu, cu viclenie, am reuşit. 
Rămâi cu bine, dară, căci trebuie să ne despărţim. 

lang U se uită la bucata de aur care stră- 
lucea de-ţi lua ochii şi cu părere de rău spuse: 

- Frate, dacă ai alte treburi, du-te! Dar dacă 
vreodată îmi va fi dor de tine, Spune mi, unde te 
găsesc? 

-— E uşor să mă găseşti. Să intri în pădure şi 
să faci o sută de paşi, apoi să te aşezi cu faţa 
spre soare-apune, să mă strigi de trei ori şi voi 
veni negreşit. 

Mamă şi băiat l-au petrecut pe flăcău. 

Peste puţin s-au pregătit pentru sărbă- 
toarea lampioanelor, de la jumătatea lunii ianu- 
arie. Pentru acea seară, bătrâna pregăti o mân- 
care deosebită, ca de sărbătoare. lang U îşi făcu 
un lampion din hârtie roşie şi plecă în pădure să-l 
caute pe flăcău, să petreacă împreună. Umbrele 

copacilor se întindeau înaintea lui, zăpada 
scârţâia sub picioarele sale. lang U numără o sută 
de paşi şi se opri. Se aşeză cu faţa spre soare- 
apune, îşi drese vocea şi strigă de trei ori: - 

— Frate! 

Nici nu apucă să termine de strigat, că se 
pomeni cu flăcăul în faţa lui. Amândoi se bucurară 
foarte mult. Acasă, bătrâna îi aştepta cu toate 
mâncărurile, după datină. După ce au mâncat şi 
au băut, bătrâna zise: 

— Am auzit că în fiecare an, la 15 ianuarie, 
este mare sărbătoare în oraşul lang Giou, de ziua 
lampioanelor. Oare o fi adevărat? 

— Am auzit că lampioanele din lang Giou 

sunt cele mai frumoase, adăugă lang U. , 
Flăcăul răspunse: 

— Aşa e, frăţioare. Cum în seara asta nu 
avem nici o treabă, să mergem şi noi să privim! 

Bătrâna se sperie, auzindu-: 

— De aici şi până la lang Giou sunt câteva 
mii de li! şi chiar dacă ar fi doar câteva sute de li 
tot n-aţi putea ajunge în seara asta. 


1Li — unitate de măsură pentru lungime, egală cu 500 m (n. red.) 

Flăcăul râse: 

- Nu ne trebuie prea mult timp să ajungem 
la lang Giou. Frăţioare, urcă-te în spatele meu. 
Plecăm imediat, ca să ne întoarcem mai devreme 
şi, la înapoiere, o să mai apucăm să tragem şi un . 
pui de somn. 

Flăcăul îl luă pe lang U în spate, ieşi afară 
şi după câţiva paşi se făcu nevăzut. Până să 
ajungă bătrâna la poartă, ei ajunseseră la Câteva 
sute de li distanţă. Pământul era acoperit de 
zăpadă albă, iar pe cer strălucea luna: pe zăpadă 
sclipeau lampioane roşii, iar pe cer sclipeau 
stelele ca de'cristal. 

După puţin timp, cei doi ajunseră la lang 
Giou. În oraşul acesta curgeau ape limpezi ca 
lacrima şi se înălţau clădiri vechi, cu acoperișurile 
răsucite. Pe străzi, pe poduri, peste tot erau 
agăţate tot felul de lampioane: în formă de leu, 
de floare de lotus, de peşti exotici, de fluturi, de 
rodii. Era mai lumină decât ziua. 

Tot uitându-se ba la una, ba la alta, cei 
doi ajunseră la un pod de jad! unde se adunaseră 
71 Jad — piatră semipreţioasă, de culoare albă-verzuie până la 


` verde închis, cu luciu sticlos (n. red.). 

câteva sute de oameni. Se îngrămădiră şi ei 
printre ceilalţi şi văzură prinse de capetele podului 
două lampioane nemaipomenit de frumoase, 
înfăţişând două păsări fenix, care străluceau de-ţi 
luau ochii. 

Mirat, lang U îşi spuse în sinea lui: „Oare ce 

mâini măiestre au făcut aceste lampioane?!“ 

Ascultând mai bine ce vorbeau oamenii, 

lang U înţelese că lampioanele au fost făcute de 
o fecioară, pe nume San San, ce locuia în acel 
oraş. 

— Având mâini atât de îndemânatice, cât de 
` înţeleaptă trebuie să fie acea fecioară! îi spuse el 
flăcăului. 

Flăcăul îl apucă pe lang U de mână şi-l 
‘scoase afară din mulţime; apoi îi şopti: 

— Acum te duc s-o vezi pe acea fecioară cu 
mâini de aur. 

Înfricoşat, lang U îi zise: 

— Dar cum să mergem la ea, dacă n-o 
cunoaştem? Şi apoi, nimeni nu ne va lăsa să 
intrăm. 

Dar flăcăul îl trăgea mereu de mână, 

zicându-i: 

— Vino cu mine, nu-ţi fă griji! - 

Şi l-a tot tras până au ajuns în faţa unei porţi 
uriaşe. Acolo îi dădu o ramură cu două frunze 
şi-i spuse: 

— Asta este o ramură fermecată: când o ţii 
în mână, nu te poate vedea nimeni. 

Trecură prin prima poartă, apoi prin cea de 
a doua şi nici paznicii, nici slujnicele care duceau 
tăvi cu ceai nu-i văzură. Intrară apoi într-un 
pavilion plin cu tot felul de oglinzi şi cufere. Acolo, 
pe un pat, şedea San San. lang U era cât pe-aci 
să strige:„Ce minune de fată!“, dar se opri la timp. 

San San era într-adevăr minunată. Dar era 
foarte supărată şi lacrimile-i curgeau şiroaie. A 
întors încetişor capul şi, uitându-se pe fereastră, 
şopti printre lacrimi: 

— Oh, tată, oare de ce nu te gândeşti cui 
vrei să-ţi dai propria fiică?! 

În acel moment, flăcăul spuse: 

— Surioară, nu mai fi supărată, am venit să 
te peţesc. 

Atunci San San se uită mirată în jur. Ne- 
văzând pe nimeni, întrebă: 

- Oare îmi vorbeşte un duh sau un zeu? 

La care flăcăul răspunse: 

— Băiatul pe care ţi l-am adus nu e nici duh, 
nici zeu, este un om bun. y 

Şi, zicând aceasta, îndată luă rămurica din 
mâna lui lang U, care deodată se trezi faţă în faţă 
cu fata. Aceasta rămase încântată de băiat şi tare 
ar fi dorit să se mărite cu el, dar nu ştia ce vor 
zice mama, tata, fratele şi cumnata ei. Se auziră 
paşi şi lang U se sperie, mai ales că nu-l mai 
vedea pe flăcău alături de el. Noroc că pe masa 
de alături se afla încă rămurica fermecată. O 
apucă în grabă şi chiar în acel moment intră o 
slujnică, dar nu mai văzu pe nimeni. 

În acea seară, băiatul rămase în casa lui 
San San. A doua zi, aceeaşi slujnică îi aduse fetei 
câte ceva de mâncare, însă lang U din nou se 
făcu nevăzut prin puterea ramurii miraculoase şi 
slujnica nu-l văzu nici de data asta. Dar mâncarea 
pentru o persoană nu ajungea pentru amândoi. 
Atunci San San îi spuse slujnicei: 

— Mi-a plăcut mâncarea, să aduci mai multă 
de acum încolo! 

Slujnica nu se întrebă de ce-i cerea San San 
mai multă mâncare ca de obicei. De aceea, când 

trebui să-i aducă iar de-ale gurii, aduse ca pentru 
trei inşi. Cei doi o dădură iarăşi gata. Văzând 
acestea, slujnica intră la bănuială şi chiar se 
întrebă de data asta: „Ce se întâmplă oare cu 
San San? Înainte mânca aşa de puţin, iar acum 
mănâncă întreit?!“ 

Şi aşa mânca acum zi de zi. 

Nu numai slujnica intră la bănuială, dar şi 
părinţii fetei începură să se mire cum de fata lor 
mănâncă atât de mult şi stă tot timpul închisă în 
casă. Oare ce s-a întâmplat cu ea? 

Într-o zi, mama fetei hotărî să afle adevărul. 

Se furişă până la uşa pavilionului unde se 
afla San San şi de acolo trase cu urechea. Şi 
mare îi fu uimirea când auzi înăuntru o voce de 
bărbat. Dădu buzna pe neaşteptate, dar rămase 
şi mai mirată când, în afară de fata ei, aici nu mai 
văzu pe nimeni. Atunci îi spuse fetei sale că auzise , 
o voce de bărbat la ea în cameră; dar San San o 
linişti, spunându-i: 

— Mamă, nu e nici un străin aici, ţi s-a părut, 
de bună seamă! 

Bătrâna n-o crezu şi începu să caute peste 
tot, dar nu găsi nimic. Seara îi povesti şi soţului 

său cele întâmplate peste zi. Tatăl fetei, când auzi 
unele ca acestea, se mânie foarte tare şi jură 
că-şi îngroapă fata de vie. Bătrâna încercă să ţină 
partea fetei, şi atunci cei doi începură să se certe. 

Auzind gălăgie, fratele fetei se duse să-i 
liniştească pe cei doi bătrâni şi astfel află şi el 
despre ce era vorba. Se întoarse în camera lui şi 
destăinui totul nevestei sale. Apoi, supărat, 
adăugă: 

- Trebuie omorâtă în bătaie! Sau s-o 
îngropăm de vie, cum spune tata! 

Nevastă-sa se arătă nemulțumită de ho- 
tărârea lor, şi spuse: 

— De ce s-o îngropaţi de vie sau s-o omorâţi? 
Mai află lumea şi vă mai faceţi şi de râs. Cel mai 
bine ar fi să ardă. Putem să dăm foc pavilionului, 
unde doarme San San, şi zicem că-i foc ceresc, 
drept pedeapsă. 

Zis şi făcut. Când se înnoptă, fără să aibă 
remuşcări, ei dădură foc pavilionului. - 

Peste noapte, cei doi se treziră în fum şi 
flăcări. lang U îşi aminti pe loc de flăcăul care-l 
mai ajutase şi altă dată şi începu să strige: 

- Frate, frate, vino în fugă şi ne scapă! 

Nici nu apucă să termine de strigat, că se 
treziră cu o pasăre mare, care se lăsă lângă ei şi 
îi luă pe aripi, ridicându-se în văzduh. 

În acest timp, întregul pavilion se prăbuşea 
în flăcări. Pasărea îi duse pe cei doi până la 
Muntele Ţin şi îi lăsă în poarta casei lui lang U. 
Apoi bătu din aripi şi pe loc se prefăcu în feciorul 
cel inimos. lang U exclamă, plin de uimire: 

- Tu erai, frate?! 

- În aceste zile n-am părăsit oraşul lang 
Giou, spre a fi.mai aproape de tine, răspunse : 
flăcăul. Acum se cade să mă duc şi eu acasă. 

Nici nu mai aşteptă ca lang U să-i mulţu- 
mească, intră în pădure şi se făcu nevăzut. 

Bătrâna lang îşi aştepta cu dor feciorul. 

Văzându-l că se întoarce cu o fată aşa de 
frumoasă, îi dădură lacrimile de bucurie. Petre- 
cură multă vreme fericiţi, toţi trei; băiatul, în acest 
timp, îi povesti mamei sale toate întâmplările prin 
care trecuse. 

Veni iar primăvara. Începură ploile. Cum se 
mai încălzi vremea, lang U plecă în pădure, să 
culeagă vreascuri. Se căţără într-un copac să taie 
uscături, când fără de veste începu o vijelie aşa 

de puternică, de era cât pe-aci să-l dea jos. După 
ce trecu vijelia dinspre miazănoapte-răsărit, se 
ridică un nor întunecat, care ducea cu el un 
dragon negru. De câte ori îşi mişca dragonul 
coada, cerul era străbătut de tunete şi fulgere. 
Fiara se duse direct la rădăcina unui brad. 
Uitându-se într-acolo, lang U văzu că sub acel 
brad se afla chiar flăcăul cel inimos. Acesta se 
lupta din toate puterile cu Dragonul cel Negru. 
lang U zvârli atunci cu putere toporul său asupra 
dragonului şi-l tăie pe jumătate: capul dragonului 
se zbătea într-o parte, iar coada înalta. ` 

lang U cobori îndată din copac şi fugi la 
feciorul cel inimos. Acesta-i grăi: 

-- Frăţioare, fiara pe care o vezi aici este 
Dragonul cel Negru de pe Muntele Dragonului, 
despre care ţi-am vorbit. De data asta, tu m-ai 
"salvat pe mine. Însă acum iarăşi trebuie să ne 
 despărţim. Am de colindat multe mări şi ţări. 

‘lang U parcă nu s-ar mai fi despărţit de el. 
În cele din urmă, îl întrebă: 

-~ Frate, te cunosc de mult timp. Acum, 
fiindcă ne despărţim din nou, spune-mi, oare eşti 
om sau zeu? 

Flăcăul îi răspunse: 

- lang U, să ştii că te-ai împrietenit cu Spiritul 
vulpii. Să nu mă uiţi niciodată. 

După ce spuse acestea, îşi luară rămas-bun 
şi feciorul cel inimos se îndepărtă. 

lang U rămase multă vreme pironit în loc, 
uitându-se după el. În cele din urmă plecă şi el 
acasă. 


Arborele de ceai verde 


CU MULT TIMP ÎNAINTE, era odată un 
munte, un munte pe care nu curgea nici un izvor. 
Şi, din această pricină, florile se ofileau şi iarba 
se usca, iar muntele era golaş. Oamenilor care 
locuiau la poalele muntelui nu le ajungea apa nici 
să-şi potolească setea. Din tată în fiu se chinuiau 
şi se întrebau când vor avea şi ei parte de apă pe 
săturate. 

În acel sat trăia şi flăcăul Şi Liang, care de 
mic auzise pe bătrâni vorbind de apa vieţii, ce 

putea fi găsită fie sub formă de iarbă, fie sub formă 
de pom, fie sub formă de rădăcină a vieţii cu floare 
verde. Cine are norocul să o găsească, acela 
poate avea câtă apă vrea. Băiatul se hotărî să 
meargă pe Muntele Kuantung, să caute apa vieţii. 
Auzind vecinii că Şi Liang vrea să plece, încercară 
să-i schimbe ‘gândul, zicându-i: 

— ŞI Liang, deşi noi o ducem greu prin aceste 
locuri, suntem totuşi liniştiţi. Adu-ţi şi tu nevastă 
şi rămâi în casa ta. 

ŞI Liang le răspunse: 

— Nu mă tem de zilele grele şi nici nu mă 
_ gândesc să părăsesc pentru totdeauna aceste 
locuri. Am auzit că pe Muntele Kuantung s-ar găsi 
apa vieţii, mă duc acolo, să-mi încerc norocul. 

Şi Liang plecă. Şi merse zile în şir, până 
când ajunse la Muntele Kuantung. Acest munte 
era acoperit de păduri nesfârşite, copacii se 
înălţau până la cer şi erau aşa de deşi, că nu 
puteai să vezi lumina zilei; iarba era aşa de mare 
- şi de fragedă, că-i era milă să calci pe ea. În 
mijlocul acestei păduri susura un izvor cu apa . 
limpede. Ajungând la izvor, Şi Liang luă puţină 
apă în căuşul palmei şi o gustă. Apa era dulce ca 

mierea. Atunci băiatul se gândi că acolo unde este 
apa aşa de bună, acolo trebuie să fie şi apa vieţii. 
Îşi făcu o colibă din crengi de copaci, în apropierea 
izvorului, şi începu să caute apa vieţii. A smuls 
fiecare fir de iarbă, a săpat la rădăcina fiecărei 
flori, dar n-a dat de ceea ce căuta. larba s-a uscat, 
florile s-au ofilit, dar Şi Liang căuta mereu şi nici 
nu se gândea să se întoarcă fără apa vieţii. A 
pătruns atât de adânc în inima pădurii, încât, 
pentru a găsi drumul înapoi la colibă, a crestat 
semne pe scoarţa copacilor. 

Se apropia iarna. S-au stârnit vânturile şi a 
început să cadă zăpada. 

Viscolul ţinu câteva zile. Peste tot se 
aşezase zăpada. Când a ieşit băiatul afară, a 
rămas uimit văzând că nu departe de coliba lui, 
pe un petec de pământ, zăpada se topise şi 
ieşeau aburi. În mijloc sta culcată o vulpe cu blana 
roşie ca focul. Până la el venea un puternic miros 
de băutură. Atunci a înţeles că vulpea era beată. 
Se aplecă, o ridică şi simţi cum tot corpul i se 
încălzeşte, de parcă ar fi cuprins în braţe o sobă. 
Duse vulpea în colibă şi se gândea că i-ar prinde 
bine o aşa blăniţă, dar nu se îndură s-o omoare. 

După puţin timp, vulpea se trezi, deschise ochii, 
se scutură şi pe loc se prefăcu într-un fecior 
mândru, care ṣe ridică de jos şi spuse: 

— Frate, bine că te-am întâlnit pe tine, care 
ai avut milă şi nu mi-ai luat viaţa. Dacă aş fi dat 
peste altcineva, se termina cu mine. Eu sunt din 
Tibet şi am venit pe Muntele Kuantung să-mi văd 
prietenii. Am băut cam mult şi am căzut. 

+ Deşiise părea foarte ciudat, văzând cât de 
blând era acel fecior, Şi Liang spuse: 

— Dacă vrei, poţi să rămâi să te odihneşti în 
coliba mea. | 

Feciorul se bucură şi rămase peste noapte 
acolo. A doua zi, înainte de a pleca, el îl întrebă 
pe Şi Liang: 

- Frate, eşti un om aşa de bun! Eu am o 
verişoară, n-o vrei de nevastă? 

ŞI Liang îl refuză, spunându-i: 

— Frate, acolo de unde sunt eu oamenii o 
duc foarte greu. Cine ar vrea să meargă cu mine 
la sărăcia noastră? 

Râzând, feciorul-vulpe continuă: 

„— Dacă vei avea necazuri, să mă cauţi în 
Tibet, la Muntele Cornului. 

Şi Liang îl petrecu pe fecior până la poartă 
şi acesta se făcu nevăzut. Mai rămase câteva 
zile în pădure, dar n-a fost chip să găsească ceea 
ce căuta. După ce se mai socoti, hotărî că mai 
bine se duce în Tibet. Şi într-adevăr plecă. 

Pe drum, unii îi spuneau că va trebui să 
treacă peste mii de ape, alţii că va trebui să treacă 
peste zeci de munţi, dar nimic nu l-a putut opri P 
băiat din hotărârea sa. 

Şi merse, şi merse zile nenumărate şi, într-o 
seară, ajunse la malul unei ape adânci, de nu i 
se vedea fundul. Porni pe malul apei şi nu departe 
dădu de o potecuţă. Mergând pe acea potecuţă, 
ajunse la nişte colibe de iarbă. În faţa unei colibe, 
o tânără stătea aplecată şi semăna ceva. Când 
ajunse în dreptul ei, fata se ridică, îi aruncă o 
privire, apoi îşi văzu de treabă. Băiatul, uimit de 
frumuseţea fetei, nu scoase o vorbă, ci doar o 
privea. Zâmbind, fata îl îmbie: 

— Poftim în casă! 

De-abia atunci, Şi Liang îndrăzni să spună: 

— Surioară, unde aş putea găsi o barcă, să 
trec râul? 

La care fata răspunse: 

— Nu te necăji, s-o găsi un mijloc să treci 
apa şi să ajungi acolo unde ai pornit, numai să 
nu uiţi să iei cu tine pe cel care îţi va da barca. 

Apoi, aplecându-se deasupra apei, zise: 

— Creşti, creşti! | 

Şi îndată frunzele unui lotus începură să se 
mărească. Apoi fata i se adresă lui Şi Liang: 

— Acum, urcă pe una din frunzele lotusului! 

Băiatul se cam codea văzând cât de fragilă 
e frunza de lotus, dar, cum puse piciorul pe ea, 
simţi cum se ridică în văzduh. Şi se înălţă el până 
la stele şi frunza începu atunci să sclipească 
întocmai ca o stea. Văzând minunea asta, băiatul 
ar fi vrut să se întoarcă la fată, s-o întrebe dacă 
ştie ceva de apa vieţii, dar nu mai fu cu putinţă. 

Stelele începură să se rărească, vântul 
încetă să sufle şi deodată apăru soarele, iar frunza 
de lotus, strălucind ca o mătase, se opri lângă un 
munte. Acest munte semăna cu cornul unei vaci. 
Atunci, băiatul îşi zise: „Oare am ajuns la Muntele 
Cornului?“, şi se îndreptă într-acolo. 

Lângă munte era un sat. Cum ajunse şi 
Liang lângă sat, feciorul-vulpe îi ieşi înainte şi-i 
spuse: 

~ Frăţioare, ştiam că ai să vii astăzi. 

Apoi îl duse pe Şi Liang acasă. Părinţii 
feciorului-vulpe îl întâmpinară cu cuvintele cele 
mai calde, îi dădură hainele cele mai alese, 
mâncarea cea mai gustoasă. Văzând câtă apă şi 
câtă verdeață se află pe acest munte, Şi Liang 
nu mai avu stare, gândindu-se la sărăcia de pe 
muntele său şi zise: 

— Frăţioare, eu am venit pe aceste meleaguri 
să caut apa vieţii. 

La care feciorul răspunse: 

— Nu-ţi face griji pentru atâta lucru. 

Spunând acestea, îl duse pe Şi Liang la un 
izvor cu apă cristalină, în mijlocul căruia creştea 
un pomişor de ceai verde. De jur-împrejur erau 
numai stânci şi apa izvorului se prelingea printre 
ele. Feciorul se aplecă şi rupse o ramură din 
copăcelul de ceai, zicând: 

— Oriunde vei înfige această rămurică, acolo 
va izvori apa. 

În culmea bucuriei, Şi Liang spuse: 

- Frăţioare, acum arată-mi cum să ajung mai 
degrabă acasă. 

Râzând, feciorul îi aminti: 

— Să nu uiţi cumva pe cea care ţi-a dat barca! 

Spunând acestea, feciorul se îndepărtă. 

Cele auzite îl puseră pe Şi Liang în mare 
încurcătură. Nu ştia cum trebuie să procedeze. 
După puţin timp, feciorul se întoarse şi zise: 

— Totul este pregătit, dar să mergem mai întâi 
s-o vedem pe verişoara mea. 

Şi îl luă pe Şi Liang de mână, iar acesta se 
pomeni dintr-o dată într-o caleaşcă minunată, care 
porni ca vântul pe deasupra munţilor şi apelor şi, 
într-o clipită, ajunseră la coliba fetei. Ea-i aştepta, 
împodobită de toată frumuseţea. 

Feciorul strigă către Şi Liang: 

- Frăţioare, coboară, te-am adus. la veri- 
"şoara mea de care ţi-am pomenit! Verigoara ai 

pregătit băutura de nuntă? 

| — Totul este pregătit, dar ai grijă să nu te 
 îmbeţi şi să cazi iarăşi cine ştie pe unde, răs- 
punse fata. 

În seara aceea petrecură toţi trei; însă, a 
doua zi, mirii se urcară pe frunza de lotus şi se 
* înălţară printre stele, zorind către casa băiatului. 

Ajungând acasă, Şi Liang înfipse rămurica 
pe munte. Nu trecu mult şi începură să susure 

apele. De atunci, pe acele locuri n-a: mai lipsit 
apa şi, în scurt timp, muntele se acoperi de ver- 
deaţă, iar oamenii au trăit fericiţi, amintindu-și 
mereu de Şi Liang, cel care le-a adus fericirea. 


Pasărea de aur şi duhul pădurii 


ERA ODATĂ O PĂDURE atât de întinsă, 
încât, dacă intrai în ea, nu mai apucai să ieşi zile 
şi nopţi în şir. În acea pădure creşteau tot felul de 
copaci: brazi cu frunză verde tot anul, arţari cu 
frunză roşie toamna, stejari falnici şi multe alte 
feluri de copaci. Ce să mai vorbim! Dacă ai fi stat 
să numeri toţi copacii, ai fi tot numărat trei zile şi 
trei nopţi, şi tot n-ai fi terminat. Cel mai bătrân 
copac din pădurea asta, un dafin, avea crengile 
răsucite ca un dragon, iar în tulpina lui se afla o 
scorbură de mărimea unei odăi, în care trăia duhul 
pădurii. Din crengile uscate şi parfumate ale 
copacului, duhul pădurii îşi făcuse un pat; din 

iedera care se căţărase pe copac, îşi făcuse 
perdea la uşă!. 

În vremea asta, departe de acea pădure, la 
marginea unui sătuleţ, era un ulm în care se aşeza 
din când în când o Pasăre de aur, tare gureşă şi 
jucăuşă. Alături de copac locuiau două familii 
despărțite între ele numai de un zid subţire. În 
familia din partea de apus a copacului, săracă 
lipită pământului, trăia Liu Ciuntien cu nevasta şi 
cu o bătrână de vreo 80 de ani. În fiecare noapte, 


„la a cincea bătaie?, Liu Ciuntien şi nevastă-sa se 
„trezeau şi porneau moara de apă să macine, ca 


să prepare tou fu. Ei se mulţumeau cu coaja şi ` 
resturile de la soia, iar brânza o vindeau şi cu 
banii dobândiţi cumpărau hrană pentru bătrână. 
În familia din partea de răsărit a copacului, familie 
cu stare, trăia Uang lufăng şi nevasta lui, care 
aveau şi ei o bătrână de vreo 80 de ani, surdă şi 


oarbă, neputând nici să se dea jos din kang‘. 


1 În China este obiceiul de a se aşeza o perdea sau o plasă 
peste uşă, pentru a împiedica pătrunderea ţânţarilor. 

2 Bătăi care indicau timpul. 

? Tou fu — brânză din făină de soia. 

* Kang — pat de cărămizi, câre se încălzea dedesubt. 

Uang lufăng şi nevastă-sa se ocupau cu 
strângerea dijmei şi urmărirea datornicilor şi nu 
aveau altceva de vorbit decât despre bani. Cât 
despre bătrână, amândoi socoteau că prăpădesc 
mâncarea pe ea şi-i doreau moartea. i 

În anul acela, pe vremea când arborii se 
îmbrăcau cu frunze verzi-gălbui, bătrâna lui Liu 
Ciuntien se îmbolnăvi de o boală grea. Cei doi 
fură cuprinşi de îngrijorare şi, din toată sărăcia 
lor, strânseră câţiva galbeni pentru leacuri. Liu 
Ciuntien îşi vându şi hainele de pe el, nevastă-sa 
renunţă şi ea la acul ei de păr, dar leacurile nu-i 
ajutară bătrânei şi aceasta muri. Liu Ciuntien avea 
mustrări de cuget că nu-i putuse dărui bătrânei 
nici o zi fericită, deşi aceasta cu mari sacrificii îl 
crescuse mare. Amândoi soţii îşi simțeau inima 
de parcă le era smulsă din piept şi plângeau în 
hohote. 

În timpul acesta, vântul se opri şi începu să 
plouă. Ramurile copacului se aplecară şi Pasărea 
de aur văzu şi auzi totul. Înduioşată, îşi deschise 
ciocul de parcă ar fi vrut să plângă şi ea şi, 
nemaiputându-şi stăpâni durerea, zbură din 
copac, pierzându-se în ploaia măruntă. 

Zbură, zbură Pasărea de aur, până ce 
ajunse la pădurea cea întunecată şi se aşeză în 
vârful unui dafin. Vântul începu atunci să bată şi 
ploaia se opri. 

Frunzele copaciler străluceau ca poleite; 
salcia cea bătrână îşi lăsă la o parte coaja albă, 
dând la iveală verdele fraged. Cucul începu să 
cânte, cocoşul sălbatic să zboare, dar lacrimile 
din ochii Păsării de aur nu se mai uscau. Norii se 
împrăştiară, soarele răsări, iarba din pădure 
strălucea perlată de stropii de rouă, iedera de pe 
copaci îşi deschisese florile ca nişte fluturaşi, apa 
se scurgea picătură cu picătură de pe frunze. 


Albinele şi fluturii zburau din floare în floare. 


Pasărea cea neastâmpărată, tristă încă, nu se 


- putu opri să nu se ducă să ciugulească florile de 


 iederă. Ciugulea, ciugulea şi lacrimile-i curgeau. 


Dar deodată florile de iederă se mişcară şi 
perdeaua din gura scorburii fu dată la o parte. 
Din scorbură ieşi un bătrân cu faţa blândă şi o 
barbă lungă, albă. Părul strălucitor îi cădea peste 
sprâncene întocmai ca moţul unui cocor. Avea 
faţa roşie şi ochii jucăuşi ca de copil. Era duhul 
pădurii. 

— Trăiesc în pădurea aceasta de zeci şi sute 
de ani, dar, zău, n-am văzut niciodată o pasăre 
plângând, îi spuse el. Oamenii spun că păsările 
nu pot plânge. Pasăre de aur, tu de ce plângi 
oare? M 
~ Bătrâne duh, îi răspunse Pasărea, am 
văzut astăzi un lucru care mi-a frânt inima şi atunci 
cum să nu plâng? 

Şi-i povesti cât de sărac era Liu Ciuntien, 
cum aveau grijă de bătrână, cum bătrâna s-a 
îmbolnăvit, cum i-au cumpărat leacuri şi cât de 
îndureraţi au fost când aceasta a murit. Apoi mai 
adăugă: 

— Bătrâne duh, Liu Ciuntien şi nevastă-sa 
sunt doi oameni nemaipomenit de buni. Nu sunt 
mulţi la fel. 

Îngândurat, duhul răspunse: 

- Pasăre mică, nu poţi să-ţi dai seama dacă 
un om este bun numai din atât. Să vezi dacă un 
om e bun sau rău, trebuie să-l supui la mai multe 
încercări. 

— Nu, duhule, e aşa cum îţi spun eu, zise 
Pasărea de aur. Du-te neapărat să-i vezi şi te vei 
convinge. 

Duhul pădurii se prefăcu atunci într-o bă- : 
trână negricioasă şi zbârcită, cu nişte haine petic 
peste petic şi plecă să-i vadă pe cei doi. 

După ce o îngropaseră pe bătrână, Liu 
Ciuntien şi nevastă-sa se întorseseră acasă şi 
erau aşa de îndureraţi, că nu se atinseseră de 
mâncare. Ridicând capul, au văzut o bătrână 
slabă de-o bătea vântul, care şedea în uşa lor. 
Bătrâna le ceru ceva de mâncare. Liu Ciuntien îi 
aduse ce aveau mai bun în casă, iar nevastă-sa 
îşi arătă mila faţă de ea întrebând-o dacă nu este 
ostenită. Bătrâna răspunse: 

— Sunt singură şi n-am pe nimeni, n-am ce 
să mă fac! Unde voi cădea, acolo voi muri şi eu. 

Văzând-o pe bătrână, Liu Ciuntien îşi aminti 
de mama lui care murise şi, gândindu-se că nici 
bătrâna aceasta n-a avut parte de zile bune, îi 
zise, cu căldură în glas: 

— Mătuşică, dacă nu te sperii de sărăcia 
noastră, rămâi la noi. 

Apoi nevasta lui adăugă: 

- Rămâi în locul bătrânei noastre care a 
murit de curând. 

Bătrâna se învoi să rămână la ei. 

Şi Liu Ciuntien şi nevastă-sa se purtau cu 
bătrâna cum se poate mai bine. 

— Bătrânii şi copiii sunt la fel, trebuie feriţi 
de greutăţi, ziceau ei de multe ori. 

Bătrâna, văzând cum cei doi se zbat cu tot 
felul de greutăţi, ziua şi noaptea, nu mai vru să 
stea cu mâinile în sân şi-i ajută să facă tou fu. 
Tinerii, de câte ori se aşezau la masă, o lăsau 
întâi pe bătrână să se sature. Nevasta îi spunea 
bărbatului, fără să audă bătrâna: 

— Bătrânii îşi trag puterea din mâncare. Noi, 
ăştia mai tineri, putem răbda de foame. 

Cei trei se zbăteau în mari greutăţi, dar se 
înțelegeau de minune. 

Trecu aşa un an, trecură doi, Liu Ciuntien şi 
soţia lui se simțeau din ce în ce mai legaţi de 
bătrână. Cel de-al treilea an era pe sfârşite, când 
bătrâna îi chemă pe cei doi şi le spuse: 

— Dragii mei, astăzi trebuie să plec. 

Tinerii nu se gândiseră niciodată că s-ar 
putea întâmpla una ca asta şi începură să se 
văicărească: 

— Măicuţă, măicuţă, spune-ne unde am 
greşit faţă de dumneata, sau suntem prea săraci? 

Oare cu ce te-am supărat, de vrei să pleci din 
casa noastră? 

Bătrâna dădu din cap şi le răspunse: 

— Nu mai vorbii prostii! Alături de voi, zilele 
amare mi se par ca mierea. Supărată să fiu şi 
lângă voi îmi găsesc liniştea. Dar nu pot să mai 
rămân aici şi astăzi va trebui să plec. 

Liu Ciuntien mai încercă încă o dată s-o 
oprească pe bătrână, spunându-i: 

--- Măicuţă, după ce vei pleca de aici, casa 
noastră va fi goală. Spune-ne cel puţin unde să 
te căutăm? 

Cu lacrimi în ochi, nevasta lui Liu Ciuntien 
„zise şi ea: 

— De trei ani de zile suntem împreună şi la 
bine, şi la rău. Acum, dacă pleci, noi ce-o să 
facern? 

Bătrâna se gândi ce se gândi şi spuse: 

- Dragii mei, oricum eu trebuie să plec. 
-Aduceţi-mi nişte pământ de la rădăcina copacului 
cel rnare şi vă voi face un chip ca al meu. Atunci 
când vă va fi dor de mine, să priviţi chipul. 

Văzând că nu mai au cum s-o oprească pe 
bătrână, săpară la rădăcina copacului şi-i aduseră 

pământul cerut. Bătrâna începu să- frământe, 
murmurând: 

- Am stat trei ani în casa lui Liu Ciuntien. 
N-am ce să le las drept amintire decât această 
păpuşă de lut, care să scuipe galbeni. 

Bătrâna se făcu nevăzută, iar păpuşa începu 
pe dată să scuipe bani. Abia acum înţeleseră ei 
că bătrâna fusese un duh. Viaţa în casa lordeveni 
din ce în ce mai îndestulătoare. Vecinii de la răsărit 
începură chiar să se mire. Înainte, socotind că 
familia lui Liu Ciuntien este săracă, n-au catadicsit 
să le facă vreo vizită. Acum, însă, din te miri ce, 
găseau motiv să-i viziteze. 

Într-o zi, după ce iscodiseră cu privirea peste 
tot, dădură de păpuşa de lut, care scuipa bani. 
Curioşi, întrebară: 

- De unde aveţi minunea asta? 

Liu Ciuntien, care nu minţea niciodată, le 
spuse tot adevărul. 

_ După ce Uang lufăng se întoarse acasă, luă 
o frânghie şi, ajutat de nevastă-sa, o spânzură 
pe bătrâna lor. Acum erau fericiţi că au o gură 
mai puţin la masă şi că în curând vor avea şi ei o 
păpuşă de lut. Se aşezară în curte şi începură să 

jelească. Dar erau aşa de prefăcuţi, că începu să 
bată vântul care le duse cuvintele până departe, 
iar soarele se îngălbeni de furie. 

Pasărea de aur văzuse şi auzise tot. Supă- 
rată, îşi deschise ciocul şi, nemaivrând să asculte 
plânsetul prefăcut, zbură din copac drept către 
duhul pădurii. 

Vântul bătea din ce în ce mai tare şi Pa- 
sărea de aur abia de mai putea să zboare. Cu 
greu ajunse la dafin şi se aşeză pe o crenguţă, 
dar vântul o zvârli de acolo şi ea începu din nou 
să zboare. Apoi reuşi să se prindă de o ramură, 
dar vântul năvalnic frânse ramura şi smulse 
penele păsării. Ea încercă atunci să se agaţe de 
iedera din copac, dar şi aceasta îşi strânsese - 
frunzele. Vântul o arunca dintr-o parte în alta. 
Deodată, Pasărea de aur simţi că a căzut; însă 
n-o durea nimic, căci o prinsese în braţe duhul 
pădurii. Cu blândeţe, acesta o certă: 

- Pasăre mică, de ce zbori pe vântul ăsta? 

„Ce treabă grabnică te-a trimis la mine? Ştii bine 
că i-am făcut fericiţi pe cei doi tineri cumsecade. 
Acum ce mai vrei? 

În grabă mare, Pasărea de aur spuse: 

— Bătrâne duh, sunt supărată de nu-mi văd 
capul! Am venit într-un suflet să-ţi spun ce am 
mai văzut şi, când vei afla, n-ai să mă mai ceri. 

Şi îi spuse tot ce mai văzuse şi mai auzise. 

Tăcut, bătrânul duh încruntă din sprâncene, 
ca şi când ar fi-plănuit ceva, apoi, într-un târziu, 
spuse: 

— Orice ai spune, eu nu cred că în lume pot 
fi asemenea oameni. 

- Dacă nu mă crezi, du-te şi-ai să vezi cât 
de răi şi de lacomi sunt cei despre care tocmai 
ţi-am vorbit, îl îndemnă Pasărea. 

— Bine, mă duc să mă conving. 

Şi iarăşi duhul pădurii se prefăcu într-o 
bătrână slabă şi peticită şi porni la drum. 

În curând ajunse la casa lui Uang lufăng. 
După ce-şi îngropaseră mama, Uang lufăng şi 
nevastă-sa aşteptau să se ivească bătrâna cea 
sfântă şi ba mai vărsau câte o lacrimă, ba îşi mai 
aruncau ochii pe drum, în aşteptarea ei. 

Dintr-o dată apăru din mijlocul unei vân- 
toase o bătrână tare slabă şi peticită, care se opri 
în dreptul porţii lor. Nevasta lui Uang lufăng tocmai 
se pregătea s-o alunge, când el o opri; îşi aminti 

că păpuşa de lut care scuipa galbeni, din casa lui 
Liu Ciuntien, semăna leit cu această bătrână. 

— Bătrânico sfântă, vino în casă la noi şi ai 
să primeşti mâncare mai bună decât în casa lui 


` Liu Ciuntien. 


Bătrâna însă, dând din cap, răspunse: 

— Nu sunt deloc o bătrână sfântă, cum îţi 
închipui, ci o biată bătrână săracă. Fă-ţi dar po- 
mană cu mine şi dă-mi un castron de orez, să-mi 
potolesc foamea. 

Nevasta lui Uang lufăng se duse în casă 
după castronaşul cu orez, mormăind: 

— De unde naiba s-a mai ivit şi pacostea 
asta de bătrână pe care acum trebuie să o tratăm 
ca pe o „sfântă“? 

Şi începu să caute până găsi nişte orez care 
era pregătit pentru porci; pe acesta i-l dete. 

-~ — Bătrânico, îi zise apoi Uang lufăng, la 
vârsta asta n-ar trebui să mai umbli de colo-colo. 

— N-am pe nimeni pe lume, răspunse bă- 
trâna. Unde oi cădea, acolo oi muri şi gata. 

Auzind spusele bătrânei, Uang lufăng se 
bucură nespus, găsind în ele asemănare cu 
răspunsul dat lui Liu Ciuntien; apoi, adăugă: 

- În casa noastră avem destule camere, 
rămâi să locuieşti la noi. 

Fără să scoată o vorbă, bătrâna intră în curte 
cu Uang lufăng. Era ora mesei şi-n fiecare zi la 
această oră cei doi se ospătau în toată legea. O 
duseră pe bătrână într-o cameră goală, iar ei se 
aşezară la ospăț. După ce mâncară şi băură pe 
săturate, îi duseră şi bătrânei ce mai rămăsese 
de la masa lor. 

Astfel a mâncat bătrâna prima oară în acea 
zi în casa lui Uang lufăng. La fel şi a doua oară. 
Cei doi nu se gândeau decât la păpuşa de lut 
care scuipă bani. Nevasta lui Uang chiar îi spuse 
acestuia: 

= Vezi să n-o hrănim degeaba pe amărâta 
asta de bătrână! 

Uang lufăng se gândi. ce se gândi, apoi, 
bătând din palme, spuse: 

— Bun, m-am gândit la ceva. 

Şi-i spuse la ce se gândise. 

Auzind despre ce este vorba, nevastă-sa se 
bucură şi mai mult. Apoi se furişară amândoi în 
camera bătrânei. Aceasta adormise deja, dar ei 
o treziră. 

'— Bătrânico, îi spuse Uang lufăng, dacă în- 
tr-adevăr dumneata eşti acea bătrână sfântă pe 
care o aşteptam, fă-ne un om din lut care să 
scuipe bani, şi atunci vei fi în grija noastră timp 
de trei ani. 

Speriată, bătrâna se uită la unul şi la altul, 
dar nu scoase nici un cuvânt. De ciudă, nevasta 
lui Uang începu să ţipe: 

— Ti-am spus eu că este o nenorocită de 
bătrână, dă-o afară imediat! 

Bătrâna însă nu se sperie de vorbele ei. 

— E'timpul să plec de la voi, spuse ea. 
Aduceţi-mi nişte pământ de sub copacul cel mare, 
că n-o să ne mai vedem şi vreau să vă las o 
amintire. 

Bucuroşi, cei doi alergară îndată la copac, 
săpară la rădăcina lui şi-i aduseră pământul cerut. 
Bătrâna, după ce modelă o figură, spuse: 

— Am locuit aici până la miezul nopţii, iar. 
acum, la plecare, le dăruiesc figura de lut pe care 
o cheamă Viespea. 

Şi se făcu nevăzută. 

Figura aceea semăna cu Uang lufăng şi cu 

nevasta lui şi, când deschise gura, ieşi o viespe 

lungă de trei degete, care începu să bâzâie prin 
cameră. Viespea începu de îndată să-i înţepe pe 
cei doi şi pe faţă şi pe trup, de se tăvăleau pe jos 
„de durere. Şi-i înţepă şi-i înțepă, până ce tot ttrupul 
li se umplu de umflături, iar ei se rugau de iertare, 
fără s-o dobândească însă. 

Multă vreme de atunci încolo duhul pădurii 
rămase ascuns în scorbura sa, vrând cu tot 
dinadinsul să uite că pot fi şi astfel de oameni pe 
pământ. Ca să-şi mai ostoiască mâhnirea, se 
gândea cu drag la Liu Ciuntien şi la nevasta 
acestuia, dar şi la minunata Pasăre de aur. $ 


; Zeița florii de păr 


NICI PREA DEPARTE, dar nici prea 
aproape de muntele Ţianşang, se afla iun cătun 
în care trăia un copil, pe nume Man Şănig. Orfan 
de mamă şi de tată, copilul rămăsese în grija 
unchiului şi mătuşii sale. La rândul lor, aceştia 

aveau şi ei un băiat cam de vârsta lui Man Şăng. 
Unchiul se purta cu Man Şăng ca şi cu propriul 
său fiu, pe când mătuşa nu-l vedea deloc cu ochi 
buni, ba mereu se certa cu bărbatul ei din cauza 
băiatului. Şi aşa unchiul şi mătuşa o ţineau tot 
într-o ceartă. 

Cam pe la vârsta de 13-14 ani, Man Şăng 
începu să înţeleagă totul. Într-o zi, merse la 
unchiul său şi-i spuse: 

~= Unchiule, te-ai certat destul cu mătuşa din 
cauza mea. Eu acum m-am făcut mare, aş putea 
să-mi câştig singur pâinea. 

Auzind aceasta, unchiul se întristă. Man 
Şăng continuă: 

= Unchiule, nu fi îngrijorat, rândunelele vin 
şi pleacă în fiecare an, dar n-am văzut nici una 
moartă de foame, peştii din apă nu au nici ei 
locuinţă, dar n-a murit nici unul-de frig. După ce 
voi pleca eu, vei avea şi tu zile mai fericite. 

— Băiete, eu nu te pot opri, dacă vrei să pleci, 
pleacă! rosti unchiul, oftând. 

ÎI luă pe Man Şăng şi se duseră la târg, unde 
din puţinii bani pe care-i avea îi cumpără câteva - 
lipii şi cu ochii în lacrimi îşi luă rămas bun dela el. 

Man Şăng se afla pentru prima dată singur. 
Încotro s-o apuce, oare? Uitându-se e! spre 
miazănoapte, văzu norii albi de pe muntele 
Ţianşang, care sclipeau ca o oglindă în lumina 
razelor de soare. Dar oare de unde veneau acei 
nori argintii care acopereau muntele Ţianşang? 
Tare ar fi vrut băiatul să ştie. Începu să se caţere 
pe munte. 

Se cățără ce se căţără, până ce, către seară, 
ajunse la un mic cătun aşezat pe coasta muntelui. 
Aici văzu că dinspre apus veneau valuri-valuri de 
nori negri, iar în sat nu se auzea nici o mişcare. 
intră în prima casă ce-i ieşi în cale. Afară se făcea 
din ce în ce mai întuneric şi în curând nu se mai 
văzu nimic. 

Deodată începu vântul să urle, ca un lup 
înfometat. Apoi se porni o furtună cu tunete şi 
trăsnete, după care începu să cadă ploaia. Lui 
Man Şăng i se părea că tunetele vor dărâma casa, 
iar fulgerele vor arde pomii din curte. De-abia la 
miezul nopţii se opri ploaia. Era primăvară, în luna 
martie, şi după ploaie se făcu frig. Man Şăng era 
înfrigurat şi înfometat şi se gândea ce bine i-ar 
prinde puţină mâncare. Uitându-se afară, văzu o 

luminiţă care se apropia din ce în ce. Înfricoşat, 
băiatul credea că vine stăpânul casei să-l alunge. 
Luminiţa apropiindu-se tot mai mult, Man Şăng ` 
văzu o femeie în alb care ţinea într-o mână o 
lampă-dragon şi în alta o tavă cu bunătăţi. Aceasta 
n-o luă nici la dreapta, nici la stânga, ci intră direct 
în casa unde era băiatul. Pe loc încăperea se 
umplu de un miros plăcut. Apoi, femeia rosti: 

— Nu te teme, ştiu că eşti flămând şi îngheţat. 
Ti-am adus mâncare. 

Şi puse mâncarea pe masă. La plecare, 
femeia îi mai spuse: 

— Eu locuiesc nu departe de aici, în pădurea 
de peri şi, dacă vrei, poţi să vii să mă cauţi. 

Apoi apucă iarăşi cu o mână lampa şi cu 
alta tava şi plecă, lăsându-l pe băiat acolo. 

Man Şăng, încălzit şi sătul de mâncare, 


< adormi îndată. Se trezi abia a doua zi când se 


lumină. Uitându-se afară, văzu un bătrân care 
mâna o turmă de-oi. Se luă după bătrân şi-l 
întrebă: 

— Bunicule, se află pe undeva, pe aici, o 
pădure de peri? 

Bătrânul, arătându-i cu mâna, îi spuse: 

— La răsărit de acest munte. 

Băiatul o luă la fugă către răsăritul muntelui. 

Ajungând acolo, nu văzu nici o aşezare 
omenească, ci numai peri cât vedeai cu ochii. 
Aproape că-i venea a crede că a înţeles greşit, 
când, întorcându-se, dădu cu ochii de femeia în 
alb, care-i făcea semn cu mâna. Bucuros, Man 
Şăng fugi către ea. Femeia îl luă de mână şi-i 
spuse: 

— Eu sunt zeiţa florii de păr şi tare-mi este 
milă de tine, aşa mic şi lipsit de ocrotire cum eşti. 
Rămâi să stai la mine. 

Apoi îl duse în casă. 

Man Şăng a trăit în bunăstare în casa zeiţei 
câţiva ani buni. Aceasta se purta cu el ca şi cu 
propriu-i frate. Zeita avea un evantai verde şi, de 
câte ori se stârnea vântul, îl ridica şi atunci vântul 
se oprea şi începea ploaia. 

Într-o zi, zeiţa florii de păr îi spuse: 

- Man Şăng, după câţiva ani, îţi voi dărui şi 
tie un evantai ca acesta. 

Şi aceşti câțiva ani trecură pe nesimtite. 

‘— Mâine vărul tău se însoară, îl anunţă zeiţa 
într-o seară, când stăteau la masă. 

Man Şăng se bucură, dar pe dată se întristă 
gândindu-se că unchiul său n-are de unde lua 
bani ca să pregătească nunta. Veselă, zâna îi 
spuse: 

— Unchiul tău s-a purtat bine cu tine, ar trebui 
să mergi acolo să-l ajuţi. 

Şi, spunând acestea, zâna ieşi în curte, 
mişcându-şi evantaiul. Atunci se stârni vântul şi 
cât ai clipi din ochi apăru o lectică împodobită cu 
flori, urmată de câţiva fluieraşi. În aceeaşi zi, Man 
Şăng plecă însoţit de acest alai şi ajunse la 
unchiul său acasă. Mătuşa sa tocmai îşi făcea 
sânge rău că n-are bani să închirieze lectică, aşa 
cum se obişnuieşte la ei. Se bucură aşadar 
nespus văzându-l pe Man Şăng cu lectica şi 
fluieraşii şi se arătă prietenoasă cu el. A doua zi, 
verişorul se urcă în lectică şi, bucuros nevoie 
“ mare, se duse împreună cu fluieraşii să aducă 
mireasa. 

Îndată ce se termină nunta, Man Şăng le 
spuse: 

— Acume timpul să merg şi eu acasă. 

Nemaiputând să-l oprească, unchiul şi 
mătuşă-sa îl petrecură pe Man Şăng până pe 

culmea muntelui; apoi se despărţiră şi ei răma- 
seră să se mai uite după el. 

După puţin timp, Man Şăng se întâlni cu 
zâna care-i ieşise în întâmpinare. Aceasta, vă- 
zând lectica şi fluieraşii, zise: 

— Ce să mai facem acum cu lectica şi 
fluieraşii? 

Şi doar ce mişcă evantaiul, că acestea 
dispărură. Unchiul şi mătuşa lui Man Şăng, 
văzând ce se întâmplase, rămaseră înmărmuriţi 
de uimire. Ca de obicei, tot mătuşa întrebă: 

— Oare ce treburi învârte nepotul nostru? Şi 
de ce nu ne-a răspuns când l-am întrebat cu ce 
se ocupă? 

Auzind acestea, unchiul lui Man Şăng se 
înfricoşă şi el. 

În chiar aceeaşi seară, bătrâna beţivă a 
satului veni la ei după băutură. Din vorbă în vorbă, 
aceasta le zise: 

— Ce vă pasă, v-aţi adus noră în casă, 
nepotul s-a ajuns, v-a adus lectică şi fluieraşi la 
nuntă! i 

La astfel de vorbe, mătuşa se schimbă la 
faţă. Bănuind ceva, bătrân. 2ontinuă: 


46 `’ 


— Man Şăng a plecat de atâţia ani de aici, 
ce treburi învârte pe unde se află? 

Mătuşa se sperie şi mai rău, socotind că 
bătrâna văzuse cum dispăruseră lectica şi flu- 
ieraşii şi, pentru a-i închide gura, dădu fuga în 
casă şi-i aduse o legătură cu bani: 

— Ţi-am adus să-ţi iei de băutură şi să ştii că 
noi habar n-avem cu ce treburi se ocupă Man 
Şăng. Să nu mai vorbim despre aceasta. 

Bătrânei nu-i venea să-şi creadă ochilor că 
a dat aşa noroc peste ea. Cu banii primiţi, se duse: 
la cârciumă unde mâncă şi bău bine, apoi plecă 
acasă. Cum ajunse, se trânti pe kang şi, ameţită 
cum era, începu să se laude la bărbatul ei care 
era slujbaş împărătesc: 

— Voi, bărbaţii din slujba împăratului, tot vă 
făliţi că prindeţi pe răufăcători şi pe cei care se 
ridică împotriva împăratului, dar aţi prins pe cineva 
până acum? 

Apoi ea îi povesti cu de-amănuntul tot ce 
văzuse şi tot ce făcuse. 

Cei doi se sfătuiră îndelung şi apoi se 
culcară. După câteva zile, bătrâna se duse din 
nou la unchiul lui Man Şăng, să-i ceară bani. 

Mătuşa băiatului, de teamă să nu fie pârâţi la” 
stăpânire, făcu rost de bani cum putu şi-i dete. 
Şi de data asta bătrâna se duse la-cârciumă şi 
bău pe săturate. A doua zi se-duse iarăşi după 
bani şi aşa s-a dus zi după zi, până ce aceştia nu 
mai avură de unde să-i dea. Înfuriată, bătrâna îl 
trimise atunci pe bărbatul său la oraş, să-i pârască ` 
la stăpânire cum că au legături cu cei care se 
ridică împotriva împăratului. 

În acea zi, Man Şăng se plimba HE 
cu zeiţa florii de păr prin pădurea de peri. Deodată, 
uitându-se în evantai, zâna zise speriată: 

— Nenorocire, mare nenorocire s-a abătut 
asupra unchiului şi mătuşii tale! 

Man Şăng se sperie şi el. Zâna rupse o 
frunză dintr-un păr, care pe dată se prefăcu într-un 
evantai verde. Apoi îi spuse băiatului: 

— Ai crescut, acum ştii ce este binele şi ce 
este răul. A venit timpul să-ţi dau evantaiul promis, 
care te va feri de ploaie şi de vânt. În el vei putea 
citi tot ce se întâmplă la mii de li depărtare, cu 
ajutorul lui vei putea ajunge oriunde vei vrea, te 
„vei preface în orice doreşti şi vei putea face tot 
ce-ţi doreşte inima. 

Man Şăng luă evantaiul şi, cât ai clipi, 
amândoi se pomeniră în faţa casei unchiului său. 
Ajuns aici, văzu că unchiul şi vărul său tocmai 
erau luaţi de soldaţii. împăratului. Furios, Man 
Şăng mişcă evantaiul şi pe dată frânghiile cu care 
erau legaţi cei doi căzură la pământ. 

Zeița spuse atunci: 

— Fiecare să-şi tragă ponoasele, după cum 
merită. Oare voi nu căutaţi cumva pe cei care se 
împotrivesc împăratului? lată, noi doi suntem 
dintr-aceia, aşa că luaţi-ne şi faceţi ce vreţi cu 
noi. 

Soldaţii, înfricoşaţi şi ei, îi luară, dar nu 
îndrăzniră să-i lege; mergeau în urma lor, potri- 
vindu-şi paşii după ei. Aceştia înadins mergeau 
când mai repede, când mai încet, iar când 
ajunseră la palatul demnitarului din părţile acelea 
nici vorbă să îngenuncheze. Câţiva dintre soldaţi 
aduseră cătuşe să le pună la mâini, dar nici nu 
apucară să se apropie de ei, că zâna mişcă 
_evantaiul şi atât ea cât şi Man Şăng se făcură 
nevăzuţi. Purtătorii cătuşelor căzură cu faţa la 
pământ. Se auzi apoi glasul zânei din grămada 

de cătuşe: 

— Man Şăng, după un drum atât de lung, să 
ne odihnim şi noi puţin! 

Oamenii stăpânirii porunciră atunci să fie 
aruncate cătuşele în foc. Dar şi de acolo se auzi 
glasul zânei: 

— Man Şăng, nu adormi, în curând trebuie 
să ne întoarcem! 

Auzind acestea, oamenii stăpânirii se 
speriară de moarte. Dacă cei doi plecau şi stă- 
pânirea afla, atunci ei îşi pierdeau viaţa. Atunci 
îşi înmuiară glasurile şi ziseră: 

— Vă rugăm să vă arătaţi! Noi nu avem nici 
o vină, aşa am primit poruncă, iar dacă aveţi curaj, 
haideţi cu noi la împărat! 

Zâna şi băiatul izbucniră în râs: 

— Şi ce mare lucru este să mergem la 
împărat? Suntem gata de drum. 

Şi ieşiră la iveală. 

În aceeaşi zi, oamenii stăpânirii aduseră cai 
şi o lectică, să-i ducă pe cei doi. 

— Dacă vreţi, mergeţi pe cai, dacă nu, în 
lectică! 

— Nu vreau nici pe cai, nici în lectică, le spuse 
zâna. Aduceţi-ne două sticle şi, dacă veţi putea 

să ne căraţi cu sticlele, să ştiţi că mergem, dacă 
nu, ne întoarcem. 

De teamă să nu se facă iarăşi nevăzuţi, 
oamenii stăpânirii aduseră două sticle cu gura cât 
un bănuţ de argint. Zâna mişcă evantaiul, şi pe 
dată ea şi Man Şăng se făcură nevăzuţi. Apoi, 
din sticlă se auzi glasul zânei: 

— Porniţi mai repede! Dacă nu faceţi aşa, 
plecăm înapoi! 

Oamenii ridicară sticlele, dar acestea parcă 
aveau câteva sute de ţinuri!. Făcură numai câţiva 
paşi şi nu mai putură, atât de grele erau. Le lăsară 
jos şi începură să se roage: 

— Nu putem să vă ducem, ieşiţi, rogu-vă, 
afară! 

— Pe voi vă iertăm, dar să aduceţi pe cel 


. care ne-a pârât, să ne care el. 


Oamenii stăpânirii trimiseră repede după 
bărbatul bătrânei. Acesta ridică sticlele, dar după 
câţiva paşi era tot o apă de năduşeală şi capul îi 
 vâjâia cumplit. Trebui să lase sticlele jos. Atunci 

„îl loviră cu bicele până ce acesta căzu mort. 


"Ţin — unitate de măsură egală cu o jumătate de kg. 

Neavând încotro, oamenii stăpânirii cărară 
sticlele. În cele din urmă au ajuns la Beijing, pe 
jumătate morţi de oboseală. Patru dintre ei au 
ridicat cele două sticle şi le-au înfăţişat împă- 
ratului. 

Nedumerit, acesta întrebă: 

— Dar unde sunt cei doi rebeli? 

Atunci, din gura unei sticle se auzi: 

— Man Şăng, trezeşte-te, am ajuns în sala | 
tronului de aur! 

lar din cealaltă sticlă: 

— Am tras un pui de somn pe cinste, parcă 
nu m-aş mai scula! 

Auzind glasurile care ieşeau din sticle, dar 
nevăzând pe nimeni, împăratul se înfurie şi 
porunci: 

— Spargeţi de îndată cele două sticle! 

Îndată slujbaşii, ca să-i facă pe plac, aduseră 
ciocane şi sparseră sticlele în mii de cioburi. Din 
nou se auzi un glas: 

— Păcat de sticlele astea! 

Şi mai înfuriat, împăratul strigă: 

— Unde sunteţi? 

— Printre cioburile de sticlă, i se răspunse. 

Împăratul porunci să fie strânse cioburile de 
sticlă şi măcinate. Slujbaşii măcinară cioburile, 
prefăcându-le în pulbere. Împăratul spuse: 

— De data asta am terminat cu voi. 

Dar n-apucă să sfârşească şi se auzi din 
nou vocea: 

— Păcat de timpul pierdut! 

Împăratul se cutremură şi dădu poruncă să 
se arunce pulberea în apă. Slujbaşii, de faţă cu 
împăratul, aruncară pulberea în apă. Mulţumit că 
scăpase de cei doi şi nemaiauzind nici un glas, 
împăratul se pregătea să se întoarcă la palat, 
când, deodată, răsună din apă: 

— Acum, că tot ne-ai prefăcut în pulbere şi 
ne-ai aruncat în apă, n-ai decât să vii aici şi să 
bei din apă! 

Împăratul simţi atunci cum i se îngreunează 
capul şi i se moaie picioarele şi îndată căzu în 
apă. Tot atunci zâna, îmbrăcată toată în veşminte 
albe, şi Man Şăng în veşminte verzi, se ridicară 
deasupra apei. Mişcară fiecare evantaiul său şi 


| pe loc se făcură nevăzuţi. Împăratul era cât pe- 


aci să se înece. Cu greu a fost salvat de slujbaşii 
săi. Dar nici împăratul şi nici slujbaşii nu mai 

îndrăzniră s-o caute pe zână, cât şi pe Man Şăng, 
spre a-i pedepsi. 

De atunci, zâna şi Mang Şăng, întorcându-se 
în pădurea de peri, trăiră fericiţi. Man Şăng nu 
mai dori niciodată să se întoarcă la ai săi. Alături 
de zână, trăi până la adânci bătrâneţi, şi poate 
mai trăieşte şi astăzi. . 


Surorile gemene 


DEMULT, TARE DEMULT, să înveţi carte era 
o treabă foarte anevoioasă. Dascălii care nu-şi 
băteau elevii erau socotiți dascăli proşti, tot aşa 
după cum părinţii care nu-şi băteau copiii se 
credea că nu ştiu să-i crească. Pe atunci, trăia o 
familie foarte înstărită, care avea un singur copil: 
un băiat ce se chema De lu. Capul familiei dorea 
din tot sufletul ca De lu să se instruiască şi să 
ajungă mare demnitar. Şi a angajat un dascăl 
foarte aspru, să se ocupe de instruirea băiatului. 

Acesta îi dădea lui De lu să citească în fiecare zi 
câteva cărţi, şi în ziua următoare băiatul trebuia 
să le ştie pe de rost, chiar dacă nu înţelegea mai 
nimic din ele. În plus, mai încasa şi câte o bătaie 
cu linia peste mâini, de i se umflaseră degetele. 
„ Învăţa bietul De lu până la miezul nopţii şi, când 
se culca, nu putea să adoarmă de frică, dar fără 
nici un folos, căci, a doua zi, dascălul îi da şi mai 
mult de învăţat. Slăbise şi intrase frica în băiat 
că, numai ce-l vedea pe dascăl, şi uita tot ce 
învățase. 

Într-o seară, deşi trecuse de miezul nopții, 
De lu tot mai învăţa; dintr-o dată simţi că i se face 
capul din ce în ce mai greu. Îi era aşa de somn, 
încât de-abia se mai ţinea pe picioare, dar se 
străduia să rămână treaz; în cele din urmă, adormi 
cu capul pe masă şi visă că dascălul se îndrepta 
ameninţător către el, cu linia în mână. De frică se 
trezi şi văzu că în faţa lui se afla o fată cu faţa ca 
o piersică pârguită. 

- Pe mine m-a adus aici vântul şi, văzând 
că-i lumină, am intrat, îi spuse ea zâmbind. Te 
rog, lasă-mă să înnoptez la tine! 

Speriat, De lu răspunse: 

— Nu se poate, nu se poate! Nu pot să te : 
găzduiesc! Caută-ţi un loc în altă parte! 

Dar fata, nici gând să se mişte: 

— Cum de nu-ţi este milă de mine? Vin aşa 
de departe şi aici nu cunosc pe nimeni, unde să 
mă duc? 

Nemaiputând răbda, băiatul spuse: 

— Nu-i vorba că n-aş vrea să te las să 
înnoptezi aici. Dar ce ştii tu câte necazuri am eu! 
Dacă mâine nu ştiu cărţile acestea pe dinafară 
şi, mai ales, dacă află dascălul că am găzduit o 
fată, mă omoară în bătaie! 

Fata începu să râdă: y 

— Să înveţi lecţia pe dinafară e o treabă 
foarte uşoară. 

- Dacă zici că e o treabă uşoară, învaţ-o tu, 
să te văd! spuse De lu, înfuriat. 

Fata luă cartea, o deschise la întâmplare şi 
citi lecţia o dată, apoi închise cartea şi spuse pe 
dinafară ce citise. De lu rămase uluit: nu ştia cum 
făcuse fata, de reuşise să înveţe atât de repede. 

- Dacă mă asculţi, fii sigur că mâine ai să 
ştii lecţia, îi spuse ea. Şi acum nu te mai chinui 
toată noaptea. 

De lu nu mai putea de bucurie şi mirare. 
Fata deschise apoi gura şi slobozi o perlă mică, 
zicându-i lui De lu: 

© — Ţine în gură perla asta ce ţi-o dăruiesc, 
dar, ai grijă, nu cumva s-o înghiţi! . 

Băiatul încuviinţă bucuros şi-şi vâri perla în 
gură. Imediat simţi că şi fără să citească ştia 
cartea pe dinafară. Uşurat, începu atunci să 
vorbească şi să râdă cu fata. 

Înainte, de unul singur, noaptea-i părea 
nesfârşită; acum, în doi, nici nu mai simţi când se 
lumină de ziuă. 

De lu se spălă pe faţă şi, cu perla în gură, 
luă cartea şi se duse la dascăl. Acesta, aşezând 
linia pe masă, îl puse pe băiat să spună lecţia. 
De lu nu mai tremura ca altădată şi spuse acum 
lecţia fără nici o greşeală, de la început până la 
sfârşit. Dascălul rămase mulţumit de astă dată, 
însă pentru a doua zi îi dădu de două ori mai mult 
de învăţat. 

A fost pentru prima dată când De lu n-a luat 
bătaie de când începuse să înveţe cu acel dascăl. 
Se întoarse în grabă în camera lui, unde-l aştepta 
fata plină de bucurie, şi-i înapoie perla. Seara n-a 

citit decât o dată şi ştia lecţia pe dinafară. Fata 
era foarte isteaţă şi toată noaptea îi povesti tot 
felul de lucruri, aşa că de-abia în zori adormi; însă 
după puţin se trezi şi, cerând fetei perla, se apucă 
să mai repete o dată. Nici în ziua aceea De lu nu 
luă bătaie, însă dascălul îi dădu mai mult de 
învăţat. Întorcându-se în camera lui, fata îl primi 
din nou cu bucurie şi iarăşi stătură de vorbă toată 
„noaptea. Abia acum fata îi mărturisi că se numeşte ` 
Şuang Ţie şi că mai are o soră, pe nume Şuang 
Mei. 

De atunci înainte, De lu trebui să înveţe ziua, 
iar noaptea şi-o petrecea discutând cu fata. 

Aşa au dus-o ei mult timp. Într-o zi, De lu, 
care toată noaptea nu dormise, aţipi cu capul pe 
masă. Tocmai atunci se nimeri să-l vadă dascălul, 
care pe dată începu să strige. Băiatul, speriat, 
începu să tremure şi din nebăgare de seamă 
înghiţi perla. 

Când se întâlni seara cu fata, aceasta 

încruntă din sprâncene şi-i spuse supărată: 
— Ţi-am spus să nu înghiţi perla, orice ar fi, 
dar tu nu m-ai ascultat, aşa că acum trebuie să 
ne despărţim. 

Mâhnit şi nedorind să se despartă de fată, 
“De lu spuse: 

— N-ai decât să-mi tai burta şi să scoţi perla. 

Îndurerată, fata 1! certă: 

— Ne-am înţeles aşa de bine şi acum ce fel 
de vorbe sunt astea? Nu mai pot rămâne aici şi 
trebuie să plec. 

Băiatul o întrebă: 

— După ce pleci, unde să te caut? 

Fata îi răspunse: 

— N-am să-ţi ascund nimic. În Tiao Gicuo se 
află Muntele celor opt comori. Acolo stau eu. 

Băiatul, mirat, o întrebă: 

- N-am auzit până acum de Ţiao Gicuo. 
Poate sunt câteva mii de li până acolo. Cum ai să 
ajungi? 

— Nu te îngriji de mine, îi răspunse ea. Vino 
în curte şi ai să înţelegi cum voi ajunge. 

Pe măsură ce spunea acestea, vocea îi 
devenea din ce în ce mai slabă. Îl apucă pe băiat 
de mână şi îl duse în curte. Acolo desenă o cruce 
pe pământ şi, aşezându-se în mijlocul ei, spuse: 

— Vino, vântule de răsărit, şi tu, vântule de 
apus, şi duceţi-mă aşa cum m-aţi adus! 

Şi deodată se iscă un vânt de la răsărit, apoi 
de la apus, şi fata începu să plutească uşor, 
precum frunzele copacilor; apoi se ridică în 
văzduh şi se făcu nevăzută. 

Băiatul se uită mult timp după ea, apoi, 
mâhnit, intră în casă. Toată noaptea nu dormi de 
supărare şi nici mâncarea nu-i tihni. lar de atunci, 
zi şi noapte se gândea numai la Şuang Ţie. Ar fi 
vrut să plece după ea, dar nu ştia unde se află 
acel loc; în plus, părinţii săi erau cu ochii pe el. 
Dar cu toate că nu dormea şi nu mânca mai nimic, 
acum era mai zdravăn ca înainte. Ţinea minte tot 
ce învăţa. Cum punea mâna pe pană, literele se 
şi aşterneau pe hârtie, aşa că dascălul fu nevoit 
să recunoască în faţa tatălui lui De lu că l-a învăţat 
pe acesta tot ce trebuia să ştie pentru a pleca la 
examenul de demnitar. Părinţii i-au făcut băiatului 
bagajele, iar acesta, deşi nu avea tragere de inimă. 
să plece, se gândea că, după ce va fi demnitar, 
va scăpa de severa supraveghere a părinţilor. 

De lu trecu toate examenele şi împăratul vru 
chiar să-l numească demnitar în capitală, dar el 
ceru să fie trimis în cel mai îndepărtat colţ de ţară. 
Împăratul îl trimise atunci pe De lu în partea de 

miazăzi a ţării, într-un loc numit lun Nan. În drum 
spre lun Nan, băiatul văzu că munţii erau din ce 
în ce mai falnici şi mai împodobiţi, apele mai 
liniştite şi mai limpezi, aşa că se gândi că nu mai 
era departe până la Ţiao Gicuo. Unde ajungea, 
întreba de numele acestui loc, dar în zadar: nimeni 
nu auzise de el. 

Într-o zi întâlni un bătrân vânător care-i 


- spuse că Muntele celor opt comori se afla la 


câteva mii de li depărtare. De lu îl descusu pe 
vânător cum se poate ajunge acolo şi plin de 
speranţă plecă mai departe. 

Merse aşa două zile şi două nopţi, iara treia 


„_zivăzu că satele se răresc şi că pe drum erau din 


we 


ce în ce mai puțini trecători. După un timp întâlni 
un flăcău, cam de vârsta lui, care stătea tolănit la 
marginea drumului. Acesta era galben de parcă 
n-avea picătură de sânge în el. 

De lu se gândi că poate este bolnav sau a 


_ fost jefuit de hoţi şi, apropiindu-se atunci de el, îl 


întrebă: 

— De ce stai aici întins, frăţioare? Vrei cumva 
să te ajut să te ridici? 

Dar flăcăul îi răspunse: 

— Să nu cumva să măridici! Eu sunt un om 
care n-are inimă. 

De lu se apropie atunci şi se uită la pieptul 
lui deschis; văzu că-i fusese scoasă inima şi de 
aceea flăcăul îşi acoperea pieptul cu amândouă 
mâinile. El vru să plece mai departe, dar îşi dădu 
seama că acel flăcău rănit pare un om bun, care 
are nevoie de ajutor. Aşa că-l întrebă: 

— Spune-mi, băiete, cum pot să te ajut? 

Flăcăul îl rugă pe De lu să se aşeze lângă 
el, zicându-i: 

— Am să-ţi povestesc tot ce-am pătimit eu. 
Am avut nenorocul să întâlnesc cel mai rău duh 
„de pe pământ. } 

De lu se aşeză şi flăcăul începu îndată să-i 
povestească păţania lui: 

— Pe mine mă cheamă Uang Gi şi sunt 
singurul copil la părinţi. Cu trei ani înainte mi-a 
murit mama şi, copleşiţi de durere, eu şi tatăl meu 
am hotărât să mergem la un templu, să ardem 
mirodenii în amintirea ei. Am plecat înainte de 
revărsatul zorilor şi după o bucată bună de drum 
am ajuns la templul Regelui de Jad. După ce am 
ars mirodeniile, am ieşit ' : curtea templului şi 

deodată, de după o piatră albă, ne-a ieşit în cale 
o mândreţe de femeie, care a început să ne 
zâmbească. Tatăl meu a întrebat-o atunci de unde 
vine şi ea a răspuns că vine din spatele pietrei; 
apoi a întrebat-o pe cine mai are acasă şi ea a 
răspuns că nu mai are pe nimeni. După acestea, 
femeia a plecat. A doua zi, tata a trimis peţitori la 
casa acestei femei; ea era deja pregătită şi-i . 
aştepta la poartă. În chiar aceeaşi zi, peţitorii au 
adus-o în casa noastră. La puţin timp după asta, 
tatăl meu a plecat după treburi. Rămânând 
singură, mândreţea aceea de femeie ce crezi c-a 
făcut? Şi-a pipăit faţa cu amândouă mâinile şi 
îndată faţa i s-a alungit şi s-a schimonosit, iar 
unghiile de la degete i-au crescut, prefăcându-se 
în nişte cârlige. Apoi s-a apropiat de mine şi a 
vrut să mă prindă, dar am reuşit să fug. Seara, 
i-am povestit tatălui meu tot ce se întâmplase 
peste zi, dar el n-a crezut nimic din ce i-am spus. 
Însă de atunci n-am mai îndrăznit să mă arăt în 
faţa mamei vitrege, când lipsea tata de acasă. 
Aşa au trecut câteva luni. Într-o zi, femeia aceea 
frumoasă, ştergându-şi lacrimile, a început să se 
plângă tatălui meu: 

„Sunt tare mâhnită din cauza lui Uang Gi: 
Cu toate că nu-mi este fiu bun, eu îl socotesc ca 
şi copilul meu, iar el nici măcar mamă nu-mi zice“. 

Auzind acestea şi temându-se mai ales să 
n-o supăr pe mama vitregă, dacă voi rămâne 
acasă, tata mă trimise de atunci în fiecare zi în 
pădure să strâng vreascuri. În pădure întâlneam 
zilnic o tânără fată care se plimba de colo-colo, 
apoi se mai oprea din loc în loc şi îngâna ceva, 
iar câteodată îmi arunca priviri furişe. Într-o seară, 
când m-am întors acasă, am auzit-o pe mama 
vitregă spunând: 

„Dacă vrei să-l păstrezi pe fiul tău, am să 
plec eu, iar dacă mă vrei'pe mine, trebuie să-mi 
dai inima lui“. 

Auzind aceste cuvinte, am intrat în casă şi 
am vrut s-o înfrunt pe mama vitregă, dar tata m-a 
oprit. A doua zi am plecat din nou după vreascuri. 
Eram mâhnit peste măsură şi mă gândeam: 
„Dacă voi pleca de acasă, poate că zgripţuroaica 
îl va pierde pe tata; dacă voi rămâne, poate că 
tata cu mâna lui mă va pierde pe mine“. Tot 
gândindu-mă şi chibzuind ce să fac, m-am 
pomenit în pădure şi, oftând, am spus cu obidă: 

„Munţii pot fi mutaţi din loc, apele îşi pot 
schimba cursul, numai necazul meu este foarte 
greu de urnit“. 

Atunci a apărut fără de veste în faţa mea 
acea tânără fată. Cu blândeţe, m-a întrebat: 

„Ce alt lucru mai greu există pe lume, decât 
să muţi munţii din loc şi să schimbi cursul apelor?“ 

Pe moment n-am ştiut ce să-i răspund, 
gândindu-mă că aceasta era totuşi o fată şi încă 
prea tânără, ca să-mi fie de folos cu ceva. Atunci 
ea mi-a spus: 

„De mult ştiu ce te frământă. Află că mama 
ta vitregă nu este alta decât zgripţuroaica din 
munţii de miazănoapte-apus şi vrea cu orice preţ 
să-ţi mănânce inima. Însă, dacă mă vei asculta, 
zgripţuroaica nu va reuşi să-ţi facă rău“. 

A deschis apoi mâna şi mi-a dat o biluţă 
argintie, spunându-mi: 

„Zgripţuroaica îl va pune în curând pe tatăl 
tău să-ţi scoată inima, dar tu să iei biluţa şi să 
spui: «Prefă-te!», şi atunci biluţa se va preface 
într-o inimă. Tu să dai tatălui tău această inimă şi 
să fugi în pădure, unde vei găsi un cal. Să încaleci 
şi să nu opreşti până nu se va opri calul singur“. 

Când m-am întors acasă, zgripțuroaica se 
jelea de mama focului. Oftând, tata m-a luat de 
mână, am ieşit din curte şi am mers în tăcere până 
am ajuns în pădure. La umbra unei sălcii se afla 
un cal care aştepta. Atunci i-am spus tatălui meu: 

„Este oare adevărat că zgripţuroaica ti-a’ 
cerut să-mi smulgi inima?“ 

Tata nu se putea opri din plâns. 

„Nu mai plânge, tată! Ştiu că-ţi este greu să 
îndeplineşti porunca zgripţuroaicei, dar este o cale 
să scăpăm din asta“. 

Am scos aşadar biluţa şi am făcut cum mi-a 
spus fata: pe dată biluţa s-a prefăcut într-o inimă. 
l-am dat-o tatălui meu, ne-am despărţit cu lacrimi 
în ochi şi, încălecând, am plecat în goana calului. 
După un timp am auzit undeva un plânset, calul 
continua să gonească, dar plânsetul se auzea din 
ce în ce mai aproape, parcă ar fi fost la urechea 
mea. Fără să-mi dau seama ce fac, am oprit calul 
şi, când m-am uitat înapoi, am văzut o femeie 
îmbrăcată în alb, cu un coş în mână. Ajungând în 
dreptul meu, s-a oprit şi a început să se jeluiască: 

„Doamne, Doamne, mi-a murit bărbatul şi 
soacră-mea m-a trimis după iarbă-fără-miez. Te 

“rog, fie-ţi milă de mine şi spune-mi unde să găsesc 
iarba-fără-miez“. 

Însă eu i-am răspuns: 

„Nu mai întreba pe nimeni, vieţuitoarele fără 
inimă mor, atunci cum ai să găseşti iarba-fără- 
miez?“ 

Cum am spus aceste cuvinte, calul s-a şi 
prăbuşit şi nu s-a mai ridicat de la pământ. În acel 
moment, femeia a aruncat coşul, şi-a pipăit faţa 
cu mâinile şi deodată faţa i s-a schimonosit, iar 
unghiile i s-au lungit ca nişte cârlige. Atunci 
zgripţuroaica a strigat: 

„M-ai păcălit dându-mi o inimă falsă, dar 
acum ai să mi-o plăteşti“. 

S-a aruncat apoi cu furie asupra mea şi, 
prinzându-mă, mi-a smuls inima din piept. Când 
mi-am revenit, lângă mine se afla acea tânără 
fată care mi-a vrut binele. Ea nu m-a dojenit că 
nu i-am ascultat sfatul, ci doar mi-a spus: 

„Ceea ce a înghiţit zgripţuroaica nu era o 
inimă falsă, ci o potcoavă în opt colţuri. Ea de- 
acum a murit. Dar tu eşti un om fără inimă. Eu 
„am să plec la cele opt insule din cele patru mări, 
să caut iarba vie care-ţi va ajuta să-ţi crească din 

nou inima. De data asta, te rog foarte mult să-mi 
asculţi sfatul. Aşteaptă-mă în acest loc“. 

Şi pe dată s-a făcut nevăzută. Asta este trista 
mea păţanie şi de aceea trebuie să stau aici. 

După ce a terminat de povestit, Uang Gi l-a 
întrebat pe De lu: 

— Spune-mi, poate fi cineva mai bun în 
lumea asta decât ea? | 

Ascultând povestirea lui Uang Gi, De lu îşi 
aduse aminte de Şuang Ţie şi de perla dăruită 
de ea şi, oftând, spuse: 

— Şi eu am întâlnit o asemenea fată şi nu 
ştiu dacă o voi mai întâlni vreodată. 

Dar nu apucă să termine, că se stârni un 
vânt şi pe dată apăru lângă ei o tânără fată. În- 
mărmurit de bucurie, De lu o strigă: 

— Şuang Tie! 

Dar fata, ca şi când nu l-ar fi auzit, se 
îndreptă spre Uang Gi şi presără deasupra lui 
iarba vie. Imediat acesta se ridică de jos, plin de 
vigoare. 

De lu, plin de îngrijorare, gândindu-se că 
fata poate s-a îndrăgostit de altul, o mai strigă o 
dată: 

— Şuang Tie, oare de ce nu vrei să-mi 
răspunzi? 

Fata îl privi mirată şi-i spuse: 

— Ţi se pare, băiete, eu sunt Şuang Mei, pe 
sora mea o cheamă Şuang ie. Nu cumva tu eşti 
De lu? 

Bucuros că totuşi e pe urmele fetei de care 
se îndrăgostise, băiatul o întrebă: r 

— Unde este acum sora.ta? Unde se află 
Muntele celor opt comori? 

Şuang Mei îi luă pe cei doi şi, trecând de pe 
o culme de munte pe alta, tocmai când răsărea 
luna ajunseră la- poalele unui munte falnic. De 
jur-împrejurul acestui munte se întindea o apă 
limpede cum e cristalul. Pe munte-se aflau brazi 
argintii, printre care sclipea un pavilion înconjurat 
de nouraşi. Şuang Mei făcu doar un semn cu 
mâna şi dintr-un tufiş de papură se desprinse o 
bărcuţă care se apropie cât ai clipi de mal. Două 
fete frumoase ca soarele coborâră din barcă şi le 
urară bun venit. Apoi se urcară cu toţii în-barcă. 
La poalele muntelui îi aşteptau mulţi oameni, care 
îi primiră cu mare căldură. De lu se tot uita în 
dreapta şi în stânga, dar printre atâtea fete 

frumoase nu o vedea pe Şuang Tie. Apoi se 
îndreptară cu toţii spre pavilion; la poartă îi aştepta 
un bătrân. Şuang Mei îi spuse: 

— Acesta este De lu! 

lar bătrânul răspunse: 

— Bine aţi venit! Intraţi în curte! 

De lu intră în prima curte, şi din prima în a 
doua, şi din a doua în a treia, până ajunse într-o 
cameră de oaspeţi mare şi răcoroasă. Acolo, 
' bătrânul îl ospătă pe cinste. Băiatul însă era cu 
gândul la Şuang Ţie şi se tot mira de ce nu mai 
apare odată. După ce au fost strânse bucatele, 
bătrânul spuse: 

- Pari foarte obosit de drum şi ar trebui să 
te odihneşti. 

ÎI conduse într-o cameră liniştită, ce era 
împodobită cu lucruri din lac roşu şi argint fili- 
granat, dar fata nu era nici aici. Îl cuprinse îngri- 
jorarea şi abia cu greu adormi. 

Nici a doua zi dimineaţă, Şuang Ţie nu se 
arătă. Bătrânul spuse din nou: 

- — Şuang Mei, du-i pe băieţi la Muntele de 
Răsărit, să se mai distreze! 
După ce ieşiră din curte, De lu întrebă: 

— Unde este Şuang Tie, de ce nu se arată 
deloc? 

Dar Şuang Mei nu-i răspunse. Îi duse pe 
băieţi la Muntele de Răsărit: la poalele acestuia 
curgeau ape cristaline; pe munte erau numai flori. 
Nu trecu mult şi întâlniră o mulţime de fete 
îmbrăcate în straie roşii şi verzi, care se plimbau 
pline de veselie. De lu nu avea ochi să le vadă. 
Şuang Mei şi Uang Gi se ţineau de mână şi se 
bucurau, dar De lu se simţea şi mai singur. 

A treia zi, bătrânul o îndemnă pe Şuang Ţie 
să-i ducă pe cei doi la Muntele de Apus. Muntele 
acesta era acoperit cu bambus, iar stâncile erau 
mai frumoase decât cele pictate în tablouri. Fetele 
care_se plimbau pe munte erau tot atât de 
frumoase ca Şuang Tie. Şuang Mei şi Uang Gi 
erau şi mai fericiţi, iar De lu şi mai întristat. 

A patra zi, bătrânul o trimise pe Şuang Mei 
cu băieţii la Muntele de Miazăzi. Însă doar ce 
ieşiră din curte şi De lu, nemaiputându-se stăpâni, 


zise: 


— Degeaba îmi arăţi toate frumuseţile, mai 
bine mi-ai arăta-o pe Şuang Ţie. Pentru ea am 
venit aici. 

Auzindu-l vorbind astfel, Şuang Mei se 
schimbă la faţă şi răspunse: 

— Am să-i spun lui Şuang [ie că vrei s-o 
vezi; să vedem care e şi părerea ei. 

Apoi fata, fără să mai piardă vremea, plecă 
la Muntele de Miazănoapte, de unde se întoarse 
cu răspunsul că Şuang Ţie vrea să-l vadă pe băiat. 

Plecară împreună la Muntele de Miază- 
noapte. Aici intrară într-o peşteră de piatră. În 
fundul peşterii, pe o piatră, sta căţărată o vulpe 
roşie, care sări jos şi le ieşi în întâmpinare. Şuang 
Mei spuse: 

- Aceasta este Şuang Ţie! 

Cuprins de durere, De.-lu se aplecă şi luă 
vulpea în braţe. Şuang Mei adăugă: 

— Şuang Tie nu mai are peria, fiincă tu ai 
înghiţit-o; de aceea nu şi-a mai putut recăpăta 
înfăţişarea omenească. De atunci stă ascunsă 
aici, de unde n-a mai ieşit şi cu nimeni nu s-a mai 
văzut. i 

Lacrimile îl podidiră pe De lu şi începură să 

„i se prelingă pe obraz; vulpea începu să plângă 
şi ea. După un timp, Şuang Mei spuse: 

— Trebuie să plecăm. 

Vulpea sări atunci din braţele lui De lu, dar 
acesta, cu inima grea, zise: 

— Numai din cauza mea Şuang [ie a ajuns 
ceea ce este şi stă închisă în această peşteră 
rece de atâta timp. Nu pot acum s-o mai părăsesc. 

Şi luă din nou în braţe vulpea. 

Văzând aceasta, Şuang Mei spuse: 

- De lu, dacă tu o mai iubeşti pe Şuang Ţie, 
cum am văzut, aşteaptă aici şi eu mă voi duce ca 
gândul în pădurea de pe Muntele de Miazănoapte 
şi oricât de tare va fi vântul, oricât de mare 
zăpada, nu mă voi întoarce până nu voi aduce 
cu mine iarba care are puterea să dea afară perla 
pe care ai înghiţit-o. 

Şi se făcu nevăzută. 

De lu aşteptă în peştera de piatră o zi, apoi 
încă una şi, în cea de-a treia zi, deodată apăru în 
fața lor Şuang Mei. În mână ţinea un fir de iarbă 
şi-i spuse lui De lu: 

- Dacă vei mânca acest fir de iarbă, vei 
putea să dai afară perla înghițită. 

De lu luă degrabă iarba din mâna fetei şi 
începu s-o mănânce, dar iarba aceea era:'mai 
amară decât fierea. Băiatul nu se dădu bătut şi o 

înghiţi pe toată. Atunci simţi un zgomot în pântece 
şi, când deschise gura, scuipă perla lui Şuang 
Tie. Îndată vulpea se ridică în două picioare şi se 
prefăcu în fata frumoasă de care se îndrăgostise 
De lu. E greu de descris bucuria lor, văzându-se 
din nou împreună. 

„În aceeaşi zi a fost mare sărbătoare: nunta 
celor două perechi de tineri, care au trăit fericiţi 
până la adânci bătrâneţi. 


Duhul Scorpionului 


„CU MULT TIMP ÎNAINTE, când orezul se 
măcina aproape zilnic cu piatra de moară, trăia 
un flăcău care abia se însurase. Lângă casa lui 
locuia vărul său, care avea doi copii. Şi într-o zi, 
flăcăul o ajută pe tânăra-i nevastă să ducă orezul 
la moară, apoi plecă pe deal să taie iarbă. După 
o bucată de timp, răzbindu-l foamea şi setea, se 
întoarse. Apropiindu-se de moară, se miră că 

măgăruşul mai învârtea roata şi că în jur era atâta 
linişte. Bruma de grăunţe trebuia măcinată de 
mult, de acum trebuia să fie şi masa gata. Când 
ajunse mai aproape, văzu coşul tot acolo unde-l 
aruncase, iar grăunţele se făcuseră pulbere. 
Roata tot se mai învârtea, dar nevastă-sa nu se 
zărea pe nicăieri. Să fi zis că a plecat la mamă- 
sa, nu s-ar fi putut să plece fără să-i spună şi lui; 
să fi zis că a fugit, n-avea de ce: de când se 
luaseră nu se certaseră niciodată. 

Deshămă măgarul, strânse făina şi apoi 
plecă acasă. Dar nici acasă nu dădu de nevastă. 
Se mâhni aşa de tare, că nu mai avea chef de 
nimic. Ce să facă? Începu să întrebe de ea în stânga 
şi-n dreapta, dar nimeni nu-i văzuse nevasta. 

Se întoarse la moară, intră înăuntru şi, 
ridicând piatra, văzu dedesubt o crăpătură din 
care ieşi un scorpion negru de parcă era dat cu 
lac; avea un ac mai mare decât un ci!. Atunci. 
înţelese că acel scorpion îi ucisese nevasta. În 
acea clipă, scorpionul se repezi la el, dar băiatul, 
sprinten, se feri în grabă. Alergă afară, luă secera 
pe care o lăsase lângă moară şi, lovind cu ea în 


1Ci — unitate de măsură egală cu 33 cm. 

burta scorpionului, îi tăie acul. Când să mai 
lovească o dată, scorpionul se prefăcu pe dată 
într-un nor negru care se ridică în văzduh. Din 
mijlocul norului se auzi un glas: 

| - Băiete, peste trei ani să te pregăteşti, că-ţi 
voi lua viaţa. 

Înfuriat, tânărul zvârli secera după nor, dar 
norul începu să se rotească spre miazănoapte- 
apus. Uitându-se în jos, tânărul mai văzu în piatra 
de moară o gaură adâncă şi întunecată: acolo 
erau îngrămădite lucrurile nevestei lui. 

De atunci, tânărul ducea o viaţă singuratică. 
Când se întorcea de la moară nu-l mai aştepta 
nimeni cu masa pusă şi lampa aprinsă, nu mai 
avea cu cine schimba o vorbă. Ascuţise secera 
ca briciul şi o purta totdeauna cu el. 

Aşa trecu mai bine de o jumătate de an, 
până ce într-o zi, când se întorcea de pe deal, 
văzu o fată care stătea pe o piatră la marginea 
drumului şi vărsa lacrimi amare. Atunci tânărul 
se apropie de ea şi o întrebă: 

— E târziu, de ce stai aici şi plângi? 

Fără măcar să se oprească din plâns, fata 
îi răspunse: 

— Frăţioare, vezi-ţi de drumul tău şi nu te 
opri din cauza mea. Eu sunt o biată orfană, am 
rămas şi fără mamă şi fără tată şi nu mai are nici 
un rost să mai trăiesc. 

Tânărul îşi simţi şi el ochii umezi. Se uită în 
jur, dar nu se vedea nimeni. Afară se întunecase 
deja, lumea în sat dormea. Îşi frământa mintea 
ce să facă el acum cu această fată? După un 
timp, luându-şi inima în dinţi, spuse: 

— Nu mai plânge, hai acasă la mine! 

Fata îşi şterse atunci lacrimile şi acceptă să 
meargă cu el. 

Ajungând acasă, tânărul se gândi că dacă 
va găzdui fata îi vor ieşi tot felul de vorbe. Se 
duse alături la vărul său, să se sfătuiască. 
Nevasta acestuia nu se culcase încă şi tocmai 
se căznea să croiască nişte boneţele pentru cei 
doi copii, dar, oricum măsura, tot nu ieşeau două 
boneţele dintr-un petecuţ de material. Tânărul le 
povesti cum a găsit-o pe fata aceea pe drum şi 
cum a adus-o acasă. Apoi zise: 

— Vere, dacă vrei, vino la mine să dormim 
împreună şi trimit fata aici, să doarmă cu nevasta 
şi copiii tăi. 

„ Zis şi făcut. Tânărul luă fata şi o duse acasă 
la vărul său. Copiii adormiseră de mult, dar femeia 
tot se mai chinuia cu măsuratul. Văzând că tânărul 
îi zice acesteia verişoară, fata începu şi ea să-i 
zică verişoară, de parcă se cunoşteau de când 
lumea. 

Apoi cei doi au plecat. 
— Verişoară, îi zise fata, nu te mai chinui, 
dă-mi să-ţi fac eu boneţelele. 

- Luă foarfeca şi din două tăieturi le croi, apoi 
le cusu. Mai mult, brodă pe una un fenix şi pe 
cealaltă un bujor, încât femeia nu mai putea de 
bucurie uitându-se la ele. În sinea ei se gândea: 
„Fata aceasta străină este frumoasă, harnică şi 
pricepută, noroc de cine o va lua de nevastă“. O 
întrebă pe fată: j 

— Cum ti se pare vărul meu? Dacă ar fi după 
"mine, aş zice că vă potriviti. Tu nu mai ai pe nimeni 
pe lume, iar lui i-a murit nevasta. 

Fata lăsă capul în jos şi îngăimă: 

— Mă tem că vărul dumitale nu mă vrea! 

Bucuroasă că fata nu este împotrivă, femeia 
o luă de mână şi-i spuse: 

— Fii liniştită, vorbesc e cu el. 

A doua zi, cum se lumină, femeia se şi duse 
la tânăr acasă şi-i zise: 

— Vere, ţi-am găsit o nevastă cum nu se 
poate mai bună! 

Deşi bănuia despre ce este vorba, totuşi o 
întrebă: 

- La cine te-ai gândit? 

Verişoară-sa îi vorbi cu căldură de fata 
aceea străină, lăudând-o în fel şi chip. Bărbatul 
ei însă, fire care nu se aprindea atât de uşor, 
încruntă sprâncenele şi zise: 

— Dar nu ştim de unde vine, nici ce-i cu ea. 
Să se însoare cu o fată găsită pe drum? 

Dar nevastă-sa nu se lăsă: 

- Ce nevoie are de toate astea? Se vede 
cât de colo că e o fată bună şi vărul nostru are 
nevoie de o nevastă care să-i facă de mâncare şi 
„să-i coasă hainele. Tu habar nu ai cât de greu e 
să trăieşti singur. 

Bărbatu-său nu mai avu ce zice şi tânărul 
acceptă în cele din urmă să se însoare cu fata. 
Într-adevăr, o duceau foarte bine. Fata era potolită 
la vorbă şi foarte harnică. Tânărul era mulţumit şi 
toată lumea îi vorbea numai de bine. După vechiul 

obicei, tânărul îşi ascuţea mereu secera şi ziua o 
purta cu el, iar noaptea dormea cu ea sub pernă. 
Nevastă-sa, nu se ştie de ce, cum vedea secera, 
se schimba la faţă. Într-o zi începu să plângă fără 
de veste în faţa lui. Tânărul, crezând că-şi plânge 
iarăşi părinţii, se apropie de ea s-o mângâie, dar: 
fata îl îmbrânci cât colo. El nu ştiu ce să mai 
creadă. Fata se opri din plâns, îşi şterse lacri- 
mile şi-şi văzu mai departe de treabă. Însă în 
aceeaşi seară, înainte de masă, îi zise: 

— Cum să nu fiu supărată, sunt nevasta ta, 
dar te porţi cu mine ca şi cu o străină. 

Tânărul, neştiind de ce vorbeşte astfel, o 
întrebă: 

— De ce crezi treaba asta? 

Oftând, fata zise: 

— Dacă nu vezi în mine o străină, de ce nu 
te desparţi de secera asta nici ziua, nici noaptea? 

Tânărul îi răspunse: 

— Port mereu secera cu mine pentru a mă 
apăra de Duhul Scorpionului. 

Izbucnind în râs, fata spuse: 

— Dar viteaz mai eşti! Despre ce duh tot 
vorbeşti? Şi chiar dacă ar fi aşa, tu crezi că se 

sperie Duhul Scorpionului de secera ta? Vezi-ţi 
de treabă, bărbate, cu nălucirile tale! 

De atunci, tânărul nu mai purtă secera cu 
el, iar nevastă-sa nu mai plânse. Şi au trecut 
câteva luni fericite. Apoi, într-una din zile, ea-i zise: 

— Bărbate, înainte de moarte, părinţii mei 
mi-au mai lăsat unele lucruri. Pe cât văd, anul 
acesta nu ne va fi de ajuns orezul. Mă duc să 
vând lucrurile alea şi să mai cumpărăm un mu' 
de pământ. 

Cum el nu se împotrivi, ea făcu ordine prin 
casă şi apoi plecă. 

În ziua aceea, văru-său se dusese să 
culeagă vreascuri. Tocmai se căţărase într-un 
copac înalt, să taie nişte uscături. Aruncându-şi 
din întâmplare privirea în jos, o zări pe nevasta 
vărului său alergând şi strecurându-se în mare 
grabă într-o peşteră. Părându-i-se ciudat, vărul 
rămase cu ochii la peşteră. Aşteptă ce aşteptă, 
dar ea nu mai ieşi. Cobori atunci din copac şi 
tiptil, tiptil, se apropie de peşteră; când fu foarte 
aproape, se uită înăuntru printr-o crăpătură. Se 


1 Un mu — a paisprezecea parte dintr-un hectar. 

sperie atât de rău de ceea ce văzu, că i se făcu 
părul măciucă în cap. În peşteră se afla un 
scorpion uriaş, lângă care era o piele verde ca 
veninul. De frică, omul nu mai apucă să strângă 
vreascurile pe care le tăiase, ci o ţinu tot într-o 
fugă până ajunse la văru-său acasă şi-i spuse tot 
ce văzuse. 

Auzind unele ca acestea, tânărul luă din nou 
secera şi începu s-o ascută de zor. A doua zi, se 
întoarse şi nevastă-sa. Îi dădu bărbatului nişte 
bani, zicându-i: 

~ Ai grijă ce faci cu banii, nu-i cheltui într-o 
singură zi. Tot ce mai aveam acolo am vândut, 
dar n-am adus decât o parte din bani. Ce-a mai 
rămas, am să iau la anul. 

Apoi se apucă zorită de treabă. Văzând 
toate acestea, tânărul şi-a zis: „Uite ce nevastă 
bună am! De unde până unde să fie ea Duhul 
Scorpionului?“ Şi puse secera bine. 

- După câtva timp, îi spuse vărului său: 

— Vere, poate că n-ai văzut bine atunci. 

Mai trecu aşa o bucată de timp. Văru-său îi 
purta mereu de grijă, dar nevastă-sa nu credea 
nimic. 

— Dacă e Duhul Scorpionului, îi spunea ea 
adesea, n-ar mai trăi cu el de atâta timp! 
Bărbatu-său n-avea chef să se certe cu ea 

şi doar dădea din cap. După puţin timp îşi aduse 
aminte că scorpionul îşi schimbă pielea la un an 
o dată şi hotărî să aştepte. 

În anul-următor, el începu să se ducă mai 
des după vreascuri şi de câte ori se ducea, dădea 
târcoale în jurul peşterii. Într-o bună zi, când se 
uită prin crăpătură, dădu iarăşi cu ochii de acel 
scorpion uriaş; lângă el era şi de data asta o piele 
verde ca veninul. Tot atunci plecase şi nevasta 
vărului său de acasă. Fără să piardă vremea, o 
rupse la fugă spre casă şi, luându-l de mână pe 
văru-său, îl aduse repede la peşteră. Se lăsase 
întunericul, tot muntele era scufundat în beznă, 
doar în peşteră licărea o lumină. Tânărul se uită 
prin crăpătură şi văzu ochii scorpionului strălucind 
ca focul, iar pe burtă zări un ac, dar nu atât de 
mare ca acela pe care i-l tăiase. Luă un bolovan 
şi vru să-l arunce în scorpion, dar deodată în 
peşteră se făcu întuneric şi nu mai văzu nimic. 
Când se întoarse acasă, tânărul îşi găsi 
„nevasta veselă şi zâmbitoare, mai mieroasă ca 

oricând; ea-i dete şi de astă dată o pungă doldora 
de bani. Văzând aceasta, tânărul lăsă iarăşi 
secera de-o parte. 

Zilele treceau una după alta. Văru-său 
pândea tot timpul. Într-o zi îl chemă pe tânăr la el 
acasă, îi arătă o furcă de fier înroşită în foc şi-l 
trimise să omoare scorpionul, adică pe acea fată 
străină cu care se însurase nu de mult. Dar 
văzându-şi nevasta dormind, tânărului i se muiară 
mâinile şi ezită s-o lovească. În acel moment ea 
se trezi şi, dând cu ochii de furca înroşită din 
mâinile bărbatului ei, se rostogoli o dată şi se 
prefăcu în scorpion. Ochii ei, acum ca doi bulgări 
de foc, începură să strălucească. Tânărului îi trecu 
pe dată slăbiciunea şi se repezi la vei 
vârând furca în el. 

Atunci se auzi glasul scorpionului: 

— Mai trebuia să-mi schimb pielea doar o 
singură dată şi-mi creştea la loc acul cel veni- 
nos. Mai aveam numai un an şi te omoram! 

Spunând acestea, îşi dete duhul. 

Aşa a scăpat tânărul pentru totdeauna de 
Duhul Scorpionului. 


Doi fraţi şi aurul 


TRĂIA ODATĂ O BABĂ care avea doi 
feciori; cel mic era foarte harnic şi cinstit, însă cel 
mare era leneş, lacom şi apucător. 

Într-o zi târzie de toamnă, când cădeau 
frunzele copacilor şi vânturile băteau a jale, baba 
se îmbolnăvi grav şi presimti că o să moară. De 
aceea îi chemă pe cei doi feciori şi le spuse: 

— Dragii mamei, eu voi muri curând; după 
ce nu voi mai fi cu voi, aş dori să trăiţi împreună, 
să nu vă pizmuiţi, să munciţi alături ca să aveţi 
spor, să fiţi fericiţi mereu. 

Abia ce termină de spus acestea, că se şi 
stinse din viaţă. 

Moartea mamei lăsă urme adânci în sufletul 
celui.mai mic dintre feciori, şi el chiar se topea de 
dorul ei. Fiul cel mare însă, care era însurat, se 
bucura. După numai trei zile de la moartea ei, el 
îi spuse fratelui mai mic: 

— Tu ştii că eu am o familie, greutăţi mai 
mari... Ar fi bine să ne despărţim, eşti destul de 
mare ca să munceşti şi să trăieşti singur. Tu poţi 

chiar pleca de la casa părintească, poţi lua chiar 
plugul din ograda noastră şi acest vas. Boul şi 
toate celelalte însă rămân aici, la noi... 

Băiatul cel mic, bun la suflet cum era, nu se 
împotrivi şi plecă de acasă. Mult timp bătu el 
drumurile prin sate şi oraşe, prin păduri. Într-o 
noapte, poposi într-o pădurice. Se aşeză pe o 
piatră şi începu să cânte din fluier. Cânta şi tot 
cânta, parcă dorea să-şi cânte toate suferinţele. 
După puţin timp, adormi de oboseală. Deodată 
se ivi de undeva un bătrân cu barba lungă până 
în pământ. Stătu lângă băiat până ce acesta se 
trezi. Apoi bătrânul îl luă şi-l duse pe Muntele 
Soarelui. Băiatul văzu acolo mulţi galbeni, nespus 
de mulţi, care străluceau ca nişte oglinzi cu mii şi 
mii de feţe. Băiatul se miră foarte mult şi încă nu 
pricepea unde ajunsese. Bătrânul îi spuse însă: 

— Bietul meu copil, iată, sunt aici atâţia 
galbeni, te rog să opreşti din ei câţi vrei... 

Aurul acela, care-i lua ochii, nu-l ameţi pe 
băiat. Luă doar puţini galbeni şi-i mulţumi din 
adâncul inimii bunului bătrân. 

Când se trezi sub copaci, băiatul se frecă la 
ochi şi regretă că numai în vis pot fi oamenii fericiţi. 

Dar, vai, ce bucurie!... La rădăcina unui arbore 
de lângă el, zări într-adevăr nişte galbeni. Nu-i 
venea să creadă, dar era adevărat. Din clipa 
aceea, băiatul, lipsit de griji, trăi altfel... 

Vestea ajunse fără zăbavă şi la urechea 
fratelui său mai mare. Îndată acesta se gândi să 
facă la fel, dar, mai mult, îşi dori să înoate în aur... 
Se duse deci la fratele său mai mic pe care-l rugă 
să-i spună cum a ajuns pe Muntele Soarelui. 
Acesta, inimos şi bun la suflet cum era, îi povesti 
totul. Fratele său cel lacom porni îndată spre 
păduricea cu pricina, adormi şi fără de veste se 
trezi pe Muntele Soarelui. Şi când văzu grămezile 
strălucitoare de aur, îşi spuse: „Ce bine ar fi ca 
acest munte galben să fie alături de casa mea“. 
Cum însă nu era cu putinţă aceasta, vâri galbeni 
peste galbeni în doi saci mari aduşi înadins şi 
mai vâri cât putu în buzunare. Ajunse acasă cu 
mare greutate, gâfâind şi transpirând tot, dar cu 
mare bucurie: avea atâta aur... mai mult chiar 
decât îşi dorise. 

A doua zi dimineaţa, când desfăcu sacii, ce 
credeţi că găsi într-înşii? N-o să vă vină să credeţi, 
dar adevărat a fost: găsi doar pietre şi bolovani! 

lată ce cărase în spinare, cu atâta amar'de trudă, 
omul cel lacom... De prisos să vă mai povestim 
ce s-a întâmplat. Deh, năravul din fire n-are 
lecuire... 


Povestea vânătorului 


TRĂIA ODATĂ UN VÂNĂTOR care era 
cunoscut de toţi din juru-i ca un om harnic, iscusit 
şi drept. Nu o dată se întorcea de la vânat cu 
pradă bogată. Cu toate acestea, el ducea o viaţă 
plină de griji, pentru că-l asuprea un boier lacom. 
Boierul acesta avea o moşie fără de margini, se 
scălda în aur, de mult ce avea, dar de asuprit tot 
asuprea. Cine se aşeza cu casa în apropierea 
moşiei acestui boier, era ca şi robul său. 

Vânătorul nostru, sărac cum se afla, nu 
putea nici măcar să-şi ia o soţie, pentru că asta 
ar fi însemnat să muncească mai mult pentru 
boierul cel hapsân. | 

Într-o zi ca toate celelalte, vânătorul fu foarte 
amărât: nu prinsese măcar o pasăre, necum un ' 
iepure sau vreo dropie. Istovit de alergătură, se 
aşeză la rădăcina unui copac, pe iarba crudă. Nu-i 
venea să se întoarcă acasă, unde- aştepta frigul 
şi foamea. 

— Ah, vai de mine! zise el oftând. Astăzi n-am 
avut noroc la vânat, nici bunul Dumnezeu nu a 
vrut să mă ajute! 

Pe dată îl cuprinse o moleşeală şi, istovit 
cum era, era gata-gata să aţipească. În acea clipă, 
însă, auzi un glas sfâşietor, dar stins: 

— Salvează-mă, om bun, salvează-mă!... 

Vânătorul se frecă atunci la ochi, privi în 

direcţia de unde venea glasul stins şi întrezări un 
peşte care se zbătea pe fundul unei mlaştini 
secate. Sărmanul de el!... Avea gura deschisă 
larg, de parcă dorea să soarbă tot aerul din 
văzduh, în lipsă de apă, şi avea ochii mici şi negri 
ca mărgelele, tare, tare tulburi, parcă plângeau. 
Făcându-i-se milă de acel peşte gata să moară, 
vânătorul îl scoase din mlaştina fără apă şi-l 
aruncă într-un râu limpede şi rece. Peștele, îndată 
ce se văzu în lumea lui, parcă era altul; îşi mişca 

„întruna coada lui cu solzi sclipitori, în semn de 
salut şi recunoştinţă către vânător. Ochii îi râdeau 
acum, aripioarele sale parcă dansau în valurile 
de cristal... 

Pentru vânător însă noaptea veni tristă. Se 
culcă lângă copac, pe un pat de frunze, cu mâinile 
căpătâi, învelit cu cuvertura înflorată a stelelor 
sclipitoare ale cerului. Şi nu ştiu nici el cât dormise, 
când se trezi din somn; se pomeni deodată pe 
un pat moale ca puful, într-o casă solidă şi cu 
multe camere, bine clădite şi frumos aranjate; în 
mijlocul camerei unde se afla, văzu o masă 
întinsă, cu fel de fel de bucate alese... Uimirea îi 
fu şi mai mare când, alături de el, zări o fată 
frumoasă-frumoasă ca soarele, care-i zâmbea cu 
blândeţe. Vânătorul privea toate acestea şi se 
întreba: oare sunt în vis? 

Ca să-i arate anume că nu visează, fata cea 
frumoasă zise: 

— Nu te mira atâta... Eu sunt fiica Zeului 
mării. Îţi mulţumesc din suflet că m-ai salvat de la 
pieire. Acum m-am pregătit să mă iei de soţie. 

Bucuros şi fericit cum nu-şi închipuia că 
poate fi un om în viaţa lui, vânătorul trăia parcă 

într-o lume de basm, deşi pipăia cu mâna lui totul, * 
deşi vedea cu ochii lui casa, lucrurile din ea şi 
mai ales pe frumoasa fiică a Zeului mării. Se 
căsători aşadar cu fata şi de atunci ea făcea 
treburile casei, iar el aducea vânat proaspăt. 
Având de toate, trăiau în linişte şi se iubeau. 

Dar despre bucuria vânătorului şi despre 
viaţa lui fericită află curând, nu se ştie cum şi când, 
boierul cel hapsân, cu inima de piatră. Îl rodea 
acum ambiția să aibă şi el o soţie aşa de frumoasă 
cum avea vânătorul. Nici nu vă închipuiţi la câte 
vicleşuguri şi uneltiri se gândi, care de care mai 
îngrozitoare. Trimise deci boierul pe cineva să-l 
cheme pe vânător la curte. Şi vânătorul veni. 

— Vă sărut dreapta, mărite. Cu ce vă pot fi 
de folos? 

— Am auzit că eşti capabil, priceput şi dârz.. 
Vreau să mă conving astăzi de aceste calităţi ale 
tale. lată dar de ce te-am chemat: am aici această . 
traistă cu susan amestecat. Să împarţi susanul 
în două, după culoare: grăunţele albe de o parte, 
cele negre de altă parte. Doar până mâine 
dimineaţă trebuie să termini această treabă. Dacă 
nu vei izbuti până în zori, să ştii din capul locului: 

te voi alunga de aici, iar soţia ta va' trebui să 
rămână la mine... 

Vânătorul se întoarse acasă negru de 
supărare, vedea bine că boierul acesta şi-a pus 
în gând să-l piardă. Dar, când îi află supărarea, 
soţia sa îl linişti: 

— Nu fi mâhnit, dragul meu! Eu ştiu cum să 
fac lucrul acesta, te asigur că mâine va fi aşa 
cum a cerut el. 

Şi vânătorul, care avea mereu încredere în 
ce spunea ea, adormi curând în acea seară. Soţia 
lui însă nu se culcă. Ea scoase dintr-un anume 
buzunar o cutiuţă năzdrăvană. Fu de ajuns să 
sufle doar de trei ori în acea cutiuţă, şi pe 
neaşteptate se iviră milioane de furnici. Ele 
începură să care grăunţele de susan ce fuseseră 
împrăştiate acolo pe podea, în două grămăjoare: 
una albă, una neagră. 

Când se trezi în zori de zi, vânătorul rămase 
tare mirat de ceea ce văzu. Luă însă susanul 
astfel împărţit şi se înfăţişă boierului. 

Când văzu asta, boierul încremeni şi-şi 
muşcă limba de ciudă, înghițind în sec. Ca să nu 
se dea bătut, zise: 

— Mi s-a spus că trăieşti în mare bogăţie. 
Poate că soţia ta te-a făcut bogat. Vreau să ne 
măsurăm bogăţiile: aurul, argintul, nestematele, 
perlele, coralul, jadul, fildeşul... Dacă tu vei fi puţin 
mai bogat decât mine, atunci rânduielile vor fi 
aceleaşi pentru amândoi. De aceea să vii cu 
bogăţiile, cu aurul în primul rând, pe stepa din 
margine. Acolo vor fi de faţă toţi supuşii mei, să 
vadă care e mai bogat dintre noi doi, care este. 
deci mai puternic şi în drept să stăpânească... * 

Şi mai abătut se întoarse acasă vânătorul. 
El ştia că are drept avere doar cele două mâini, 
iar în casă trăia omeneşte, nu se scălda în bogății, 
precum boierul. Dar soţia lui, auzind cele poruncite 
de boier, îl linişti: 

— Nu fi mâhnit, dragul meu... Vom şti să 
câştigăm întrecerea asta, la care te-a chemat 
boierul. Doar să mă duci mâine la stepa aceea. 

Şi parcă vânătorului îi veni iarăşi inima la 
loc, că i se frânsese de atâta amărăciune. 

A doua zi, la locul întrecerii, se adunară 
oameni de pretutindeni. În mijlocul stepei, boie- 
rul cărase toată noaptea aurul său. Şi era atâta 
aur, de parcă crescuse din el un deal. Un deal 

care strălucea... Vânătorul veni în zori, însoţit de 
soţia sa. Atât avea vânătorul: pe soţia sa. Când 
văzu aceasta, boierul cel răutăcios izbucni în 
hohote de râs, fiind sigur că va ieşi învingător: 

— Ha, ha, ha... Ha, ha, ha... Ha, ha, ha... 
Bine că mi-ai adus-o, în sfârşit! rânji el cu gura 
până la urechi, socotind că deja vânătorul se 
dăduse bătut. 

Dar nu termină, că soţia vânătorului îl şi opri: 
| — Să nu râdem înainte. Ştiţi zicala: Cine râde 

la urmă râde mai bine..: Priviţi bogăţiile noastre! 
zise ea, arătând cu mâna dreaptă spre răsăritul 
stepei. 

Şi ce văzu boierul? Ce văzură toţi, când- se 
uitară spre răsărit? Un munte de aur se ridica pe 
geana zării, creştea şi creştea muntele de aur 
luminând stepa şi minunând ochii cu strălucirea 
lui orbitoare... 

Oamenii izbucniră în strigăte, ca la o victoiie, 
şi aplaudară victoria vânătorului şi a frumoasei 
lui soţii. Numai boierul nu zise nimic, numai ochii 
lui nu se luminară. Nu avea de ce să.se bucure. 
Fusese înfrânt şi acum, dar acum mai dureros ca 
înainte: în faţa oamenilor. 

Însă, când un gând rău îşi sapă drum în 
mintea cuiva, el nu se pierde lesne. Aşa şi cu 
boierul: îl rodea invidia din ce în ce mai tare şi 
voia cu orice chip să-i ia vânătorului soţia. Doar 
la asta se gândea zi şi noapte. 

După o scurtă vreme de la întrecere, bo- 
ierul hotărî să-şi adune străjerii şi să-l ucidă pe 
vânător în luptă. Porunci vechilului să adune toţi 
oamenii de pe moşia sa. Apoi îl chemă pe vânător 
şi mângâindu-şi burta pântecoasă, ca un butoi 
de mare, îi spuse: 

— Ştiu că lupţi vitejeşte. Dacă aşa stau 
lucrurile, arată-ţi vitejia în luptă cu oamenii mei. 

Vânătorul se întunecă, dar, uitându-se la 
soţia sa care-l însoţise şi de astă dată, întâlni 
privirea ei încurajatoare. Aşadar, primi lupta. El şi 
soţia lui se aflau în faţa ostaşilor, călări, cu armuri 
. de argint, cu paloşe strălucitoare: erau gata să 
înceapă bătălia. Dar şi soţia vânătorului scoase 
atunci cutiuţa năzdrăvană, suflă de trei ori şi... ce 
să vezi? În spatele ei şi al vânătorului se iviră, ca 
din pământ, puzderie de ostaşi, mai mulţi şi mai 
bine pregătiţi de luptă. Armele zăngăniră şi 
văzduhul se umplu de chiote de luptă. Într-o clipă, 

praf şi pulbere rămase din oastea boierului. lar 
boierul cel hapsân nu scăpă nici el de pieire: îl 
dobori chiar săgeata vânătorului. 

După moartea boierului, vânătorul, bun la 
suflet cum era, împărţi oamenilor:săraci toate 
bogăţiile acestuia. El trăi fericit de atunci, fără să-l 
mai supere nimeni, şi poate mai trăieşte şi astăzi 
alături de fiica Zeului mării... 


POVEŞTI POPULARE ROMÂNEŞTI 


PĂCALĂ 
“Păcală — măgar 


PĂCALĂ A PLECAT odată cu frate-său să-şi 
găsească vrun stăpân bun, unde-i plată şi nu-i 
lucru. Mergând ei aşa, din sat în sat, au ajuns în 
_ fața unei curţi frumoase a unui bogătan mare. Aci 
_văzură o turmă mare de oi şi trei măgari cu 
„căpestrele-n cap, la umbra unui pom. Păcurarul 
şi câinii nu se vedeau nicăieri. 

Păcală, nici una-nici două, îşi făcu la 
repezeală planul că aici e rost să şterpelească 
un măgar. Se dezbrăcă de haine şi se lăsă gol; 
dete hainele lui frate-său, scoase căpăstrul din 
capul unui măgăruş frumos şi-l dete lui frate-său; 
apoi îi spuse să plece în grabă cu măgarul şi cu 
hainele sale şi să-l aştepte în pădurea care era 
aproape de curte, iar el îşi băgă capul în căpăstru 
şi se lungi la umbră între cei doi măgari. 

Nu mult după aceea veni păcurarul să-şi ia 
turma şi să plece cu ea la păscut. Când se apropie 
de măgari, să-i dezlege, mai mare îi fu spaima 
când în locul unui măgar văzu legat un fecior - 
tânăr. 

Păcală, când îl văzu, se ridică de jos şi se 
uită cu ochii şi faţa întristată spre păcurar. 

— Cine eşti tu şi cum de eşti aicea? zise 
păcurarul. 

— O, dragul meu, eu nu-s măgar, cum crezi! 
Fiindcă am păcătuit faţă de părinţii mei, pe care 
i-am furat, ei m-au blăstămat să fiu măgar şi, bag 
sama, acum ei m-au iertat, de m-am schimbat 
iarăşi în om cum am fost. 

— Vai, sărman de tine, dar greu blăstăm ai 
avut! îl căină păcurarul, înduioşat. 

Apoi îi scoase căpăstrul de pe cap şi-i spuse 
să-l aştepte acolo, că el merge într-o fugă să-l 
roage pe stăpânu-său să-i deie nişte haine şi 
cămăşi, ca să nu plece gol în lume. 

După numai câteva minute, păcurarul se 
întoarse la el şi-i dete cămăşi curate şi un rând 
de haine noi de ale stăpânului, spunându-i că 
stăpânul i le-a dat, fiindcă l-a slujit bine când era 

măgar, ba i-a mai dat şi zece galbeni, ca să nu 
mai fie silit să-şi fure părinţii. 

Păcală se îmbrăcă deci cu hainele cele noi, 
luă cei zece galbeni şi, multumind apoi păcu- 
rarului, plecă spre pădure unde-l aştepta frate- 
său cu măgarul. Când îl văzu acesta, abia de-l 
cunoscu, şi asta numai după ce a ajuns la câţiva 
paşi de el. Se hotărâră să plece în satul vecin, 
unde ştiau că a doua zi este târg, ca să vândă 
măgarul. Păcală se dezbrăcă de hainele cele fru- 
moase şi se îmbrăcă în hainele lui, iar pe cele 
primite le băgă într-un sac şi le aşeză în spinarea 
măgarului. 

Ajunşi la locul târgului, se aşezară lângă 
ceilalţi vânzători şi-ncepură a vorbi de una, de 
alta, ca să le treacă vremea mai repede. 

În acea zi, păcurarul veni şi el la târg. Îi 
trimisese stăpânu-său ca să cumpere alt măgar 
în loc. Cum văzu măgarul, îl cunoscu. Atunci se 
- apropie şi, punând mâna pe el, îl întrebă, şop- 
tindu-i la ureche: 

— lară ai furat? 

Bietul măgăruş, recunoscându-şi stăpânul, 
dădu din cap de bucurie că-l revedea; păcurarul, 

crezându-l vinovat, îl dojeni şi plecă apoi să-şi 
cumpere alt măgar mai cuminte. 


Cum a bătut Păcală pe dracu 


SE ZICE CĂ ODATĂ, demult, s-a întâlnit 
Scaraoţchi cu Păcală, care, fiind aşa cum îl ştie 
toată lumea, a început să-şi bată joc de dracu. 
Acesta, simțindu-se vătămat, îl chemă pe Păcală 
la bătaie. Păcală, nici una-nici două, luă îndată 
două bâte zdravene: una lungă de vreo doi 
stânjeni şi una cu mult mai scurtă, cu care aveau 
să se bată.. 

Scaraoţchi zise către Păcală să intre într-o 
cameră să se ieie la bătaie, ca să nu-i vadă lumea 
cum se bat. 

Păcală însă nu voi şi aşa au început bătaia 
în mijlocul străzii. Păcală se repezi şi luă bâta 
cea mai lungă, iar Scaraoţchi se alese cu bâta 
cea scurtă. 

Începându-se bătaia, Păcală porni a-l croi 
pe drac cum putea şi de unde putea, de-i plesnea 
pielea pe unde-l nimerea, fiindu-i bâta destul de 
lungă, pe când Scaraoţchi, cu bâta lui scurtă, nu 
ajungea să-l lovească pe Păcală. 

După ce Scaraoţchi nu mai putu de dureri, 
în urma atâtor lovituri, îi propuse lui Păcală să-şi 
schimbe bâtele. 

Păcală al nostru primi bucuros propunerea 
lui Scaraoţchi, dar acum îl pofti el să intre undeva 
în vreo casă, ca să nu-i vadă atâta lume şi să râdă 
de ei, că se adunase o mulţime de gură-cască, ce 
râdeau şi petreceau de minune, văzând cum Păcală 
îi croia nişte lovituri aşa de zdravene, de credeai că 
ba-amu, ba-amu îşi dă necuratul sufletul. 

Scaraoțchi fu bun-bucuros când auzi de pro- 
punerea lui Păcală şi, luându-şi acum bâta cea 
lungă, iar Păcală pe cea scurtă, intrară într-o cameră 
şi închiseră uşa, ca să nu-i poată vedea nimenea. 

Păcală, cum intră în urma lui Scaraoţchi, 
începu a-i cărăbăni la lovituri, când peste ochi, 
când peste gură, când peste fusele picioarelor, 
când de-a lungul spinării. În schimb, Scaraoţchi 
nu putea să se folosească de bâta lui, că, fiind 

prea lungă, nu se putea învirti cu ea, din cauza 
locului prea strâmt. 
i Văzând Scaraotchi că Păcală e chiar nebun 
şi nu ştie nici de glumă, nici de milă, şi îi croia, 
frate, nişte lovituri în carne de-i pocneau oasele, 
puse mâna pe clanţa uşii şi, vârându-şi coada 
între picioare, o şterse la sănătoasa şi nici ziua 
bună nu-şi luă de la Păcală. Nici nu se mai uită 
înapoi, ci-şi văzu de drum şi, de cumva nu s-o fi 
oprit undeva, poate că şi acuma tot mai fuge încă, 
de groaza lui Păcală. 


Păcală ajunge crâşmar şi morar, : 
dar tot Păcală rămâne 


PĂCALĂ SE HOTĂRÎ odată să se facă 
crâşmar, doar-doar va scăpa de pustia de să- 
răcie. Îşi începu meseria, dar, deşi nu umplea 
destul de bine măsurile cu beutură, totuşi se 
plângea că treaba-i merge rău de tot. 

Văzând că nu poate nici într-un fel să ajungă 
la creangă verde, să pună două peste olaltă, într-o 
zi se hotărî să rupă mâţa-n două şi se lăsă de 
meseria de crâşmar şi se făcu morar. 

De data asta a nimerit-o bine, că începu a-i 

merge moara din plin. 

Într-o zi îi vine la moară un popă cu măciniş. 
Păcală, vărsând măcinişul popii în coş, îşi 

‘luă bineînţeles vama care i se cuvenea. Popa, 

văzând că Păcală se trudea să ieie măsurile de 

vămuit cât mai pline, se uită cam chiorâş la Păcală 

şi fi zise: ` 

- D-apoi bine, omule, alduiască-te Dum- 
_nezeu, pentru ce umpli aşa măsurile? Pra fi prea 
multă vamă? ; 

— Nu, părinte, sfinția ta, fi -Aapa hoţul de 
Păcală, că uite, ştii bine că înainte de a fi morar 
eram crâşmar şi poate îţi aduci şi dumneata 
aminte că atunci nu prea umpleam bine măsurile 


"cu beutură. 


— Ştiu, da, ştiu, răspunse popa. 

— Apoi vezi, părinte, zise hoţul de Păcală, 
pentru aceea acuma trebuie să iau măsurile pline 
„bine, ca să pun la loc ceea ce atunci am furat, să 

nu-mi fie păcat şi să-mi steie pe suflet în ceealaltă 
lume.. 

- Apoi, bine, fiule, zise popa, că aşa-i place 
şi lui Dumnezeu! 


Voinicul lerculean, Feciorul-lepei 


A FOST ODATĂ ca niciodată, că de nu 
era nu se povestea. A fost odată un împărat, care 
avea o împărăție atât de mare, de nici el singur 
nu ştia unde-i sunt hotarele. Dar pe cât îi era 
împărăţia de mare, pe atât de mare îi era şi 
năcazul, de-o vreme-ncoace ~ 

Împărăteasa lui îi dăruise trei fete nease- 
muit de frumoase, una mai frumoasă decât 
cealaltă. Semănau cu tatăl lor, parc-ar fi fost 
bucăţică ruptă din împăratul. Cât n-ar fi dat 
împărăteasa să âibă şi un fecior, dar bag sama 
aşa-i în lumea asta, că nu toate se pot face 
după vrerea omului. 

După ce trecură anii, fetele împăratului 
Soare; că aşa-l chema pe împăratul, s-au făcut 
mai frumoase decât zânele din poveşti. Părul lor 
lung şi sclipitor ca mătasa le împodobea capul, 
de nu te să. uitându-te la ele. Şi aveau un 
glas atât de dulce; că şi florile şi frunzele pomilor 
se I-gănau auzin”"-le, iar păsările cântătoare 
încerc. u să se între. că cu ele, şi nu izbuteau 
nicicum. Veneau mereu feciori de împărați, unul 
după altul, să le peţească, dar nici unul dintre ei 
n-a avut-norocul să le fie pe plac. 

S-a dus vestea de frumuseţea fetelor peste 
toate ţările, peste toate mările, şi împăratul şi 
împărăteasa erau îngrijoraţi, văzând că din atâţia 
feciori de crai şi de împărați, nici una “dintre fete 
nu şi-a aflat unul pe plac. 

În faţa palatului împăratului Soio era o 
grădină minunată, cu fel de fel de pomi, şi printre 
ei tufe mici şi mari de flori, care de care mai 
mirositoare. Aici se desfătau tustrele fetele împă- 
ratului de dimineaţa până seara, şi nici nu ştiau 
cum le trece ziua. 7 

Odată, împărăteasa şi-a chemat fetele şi 
le-a întrebat: 

— De ce nu vreţi voi să vă măritaţi, că au 
fost aici feciori frumoşi de crai şi de împărați? 
Vedeţi că anii trec ca banii, şi n-am vrea să 
rămâneți fete bătrâne, că noi îmbătrânim şi am 
vrea să vă vedem aşezate la casele voastre, să 
putem muri liniștiți. 

Fetele ascultau vorbele mamei lor şi nu ştiau 
ce să-i răspundă şi se uitau una la alta. Atunci 
cea mai mică dintre ele îi spuse: 

- Mamă dragă, noi ne simţim foarte bine 
aici, şi nu ne putem gândi să plecăm. 

Împărăteasa, auzind cuvintele fetei ei, nu 
mai zise nimic şi, suspinând ca o mamă, le-a 
lăsat în pace. 

Într-o zi frumoasă, când fetele împăratului 
alergau vesele prin grădina aceea plină de 
farmec, deodată se văzură în braţele a trei zmei, 
care într-o clipă le scoaseră afară, sărind cu ele 
peste zidul înalt de piatră, ce înconjura grădina, 
şi fără să atingă pământul, aşa cum poartă vântul 
frunzele toamna, aşa zburau şi ei. Bietele fete 
erau aproape moarte de spaimă. 

Împăratul şi împărăteasa, când au văzut că 
fetele întârzie prea mult în grădină, au trimis 

slugile să le caute, dar toţi s-au întors fără să fi 
dat de urma lor. 

Acum bieţii părinţi erau înnebuniţi de durere 
şi nu ştiau ce să creadă. Împăratul a dat porunci 
în ţară, că cine va şti să le aducă vreo ştire despre 
fetele lor va fi răsplătit cu un sac de galbeni, iar 
aceluia care le va aduce îi va da jumătate de 
împărăție şi, dacă e fecior, şi o fată de soţie. 

Au început oamenii să caute în toate părţile, 
ziua şi noaptea, dar în zadar. Nu s-a putut găsi 
nici cea mai mică urmă de ele. 

Au trecut zile, luni şi ani, şi împăratul cu 
împărăteasa lui nu şi-au mai văzut fetele, şi mereu 
plângeau de udau locul pe unde umblau, şi tare 
„ rău se necăjeau. 

Odată, împărăteasa, cu'mintea ei de muiere, 
se gândi să meargă la o vrăjitoare mare, crezând 
că doară-doară i-o spune ceva, şi întrebând în 
dreapta şi-n stânga, a auzit că în marginea unui 
sat de la poala unui munte, unde creşte siminic, 
este o babă care n-are păreche în lume. 

Împărăteasa, fără ştirea împăratului, care 
era plecat pe mai multă vreme prin împărăţia lui, 
-cu treburi, merse la căsuţa babei şi, intrând la ea, 


107 


N 
se aşeză la vatra focului, lângă babă, şi începu 
a-i spune cine-i şi ce o doare. 

Când auzi baba cu cine stă de vorbă, a 
înlemnit de spaimă şi nu putu scoate din gură 
nici un cuvânt. Împărăteasa o îmbărbătă, zicân- 
du-i să nu se teamă de nimica, şi că dacă va şti 
să-i spună ceva despre fetele ei o va cinsti cu o 
pungă de galbeni, şi în locul căsuţei îi va face un 
palat ca-n poveşti. Baba, încet-încet, începu să-şi 
vină în fire şi, căutând printre lucrurile ei, începu 
a-i grăi împărătesei: 

- O, ga da impărăteasă io mă tem 
să-ţi spun adevărul.. 

~ Nu te teme, îi răspunse împărăteasa, 
spune aşa cum ţi se arată, că n-are să-ţi pară 
rău, numa' să ştiu adevărul! 

~ Apoi să ştii că fetele tale sunt în viaţă şi 
sunt închise în nişte palate păzite de trei zmei. 
Toate trei sunt sănătoase, dar sunt foarte triste şi 
amărâte, aşa cum mi se arată mie. 

Împărăteasa asculta şi plângea cu lacrimi, 
ca o mamă foarte necăjită. Scoase din sân o 
pungă cu galbeni şi i-o întinse babei, bucuroasă 
totuşi că a aflat ceva veste despre fetele ei. 

- — Nu vreau să primesc nimica, până când 
nu veţi vedea fetele intrând pe poarta palatului 
împărătesc, zise baba către împărăteasă. 

— Bine, atunci să ştii că ai să primeşti zece 
pungi de galbeni! 

— Mai întâi, o povăţui baba pe împărăteasă, 

să umblaţi să daţi faţă cu voinicul lerculean, 
Feciorul-lepei, că numa' el poate să vă scoată 
fetele din ghearele zmeilor, care-s atât de tari, că 
nici un om pământean, afară de el, nu-i în stare 
să se lupte cu ei. Pe mama lui o găsiţi în poiana 
unde izvorăşte o apă neagră. Mama luie o iapă 
neagră ca pana corbului. A fost o femeie tare 
frumoasă în tinereţea ei, dar o vrăjitoare rea a 
blestemat-o să-şi schimbe înfăţişarea. 
l Împărăteasa plecă îndată să dea de urma 
iepei: Când ajunse la izvorul apei, văzu într-o 
poiană o iapă neagră atât de frumoasă, cum nu 
avea împăratul în grajdurile sale aşa mândrețe 
de cal. 

Se apropie de iapă şi începu a o netezi şi 
a-i zice printre lacrimi: 

- Draga mea, sunt o mamă necăjită. Trei 

zmei blăstămaţi mi-au furat trei fete mari, frumoase 

ca trei luceferi, şi le ţin închise în palatele lor. O: 
babă vrăjitoare mi-a spus că numai feciorul tău, 
lerculean, poate să afle unde-s zmeii, şi numai el 
se poate lua la luptă cu ei. 

- Bine, răspunse iapa, du-te liniştită acasă 
şi mai aşteaptă câteva zile, că feciorul meu e 
neînţărcat şi e prea slab să 'se poată lupta cu 
zmeii. Mai are să sugă nouă vedre de lapte de la 
nouă iepe sirepe, şi numai atunci va putea să-şi 
încerce norocul. 

" După ce plecă împărăteasa, iapa neagră îşi 
chemă fiul şi-i porunci: . 

— Vezi tu, băiatul meu, pădurea aceea mare, 
cu frunzele de aramă? Du-te şi calc-o în picioare 
şi să mi-o faci una cu pământul! Ai înţeles? 

- Da, mamă, răspunse lerculean. Am să 

încerc. | 
lerculean se îndreptă spre pădurea de a- 
ramă şi începu să-şi încerce puterile, dar nu putu 
face nici o ispravă. Merse apoi la maică-sa şi-i 
mărturisi c-a încercat să-i împlinească porunca, 
dar că nu a izbutit. 

— Eşti încă prea slab, t'ebuie să mai sugi 
nouă vedre de lapte de la nc ă iepe sirepe. 

A mai supt lerculean nouă vedre de lapte 
de la nouă iepe sirepe, şi iară îl chemă iapa şi-i 
porunci: 

— Dragu’ mamii, vezi tu pădurea aceea mare, 
cu frunzele de argint? Să te duci să mi-o faci una 
cu pământul! Ai înţeles? | 

- Da, mamă, am să-ncerc! 

Şi porni spre pădurea de argint. 

Cum ajunse aici, îşi puse toate puterile, dar 
nici de data asta n-a putut face nici o treabă. Veni 
şi spuse iepei că n-a fost în stare să-i împlinească 
porunca. 

— Trebuie să mai sugi nouă vedre de lapte 
de la nouă iepe sirepe şi, dacă nici atunci nu-i 
putea face nici o ispravă, nu ştiu ce are să fie cu 
tine, că eu mi-s bătrână de-acuma şi simţesc cum 
îmi slăbesc puterile, şi nu peste mult timp am'să 
mor, şi atunci nu mai pe nime să te ajute. 

Supse lerculean încă nouă vedre de lapte 
de la nouă iepe sirepe şi, chemându-l, iapa îi 
zise: 

— Mai încearcă-ţi o dată puterile, băiatul meu. 
Vezi pădurea aceea cu frunzele de aur? Să mi-o 
culci toată la pământ! Ai înţeles? 

- Bine, mamă, am să-ncerc! răspunse el. 

Şi, cum ajunse la pădurea de aur, se strădui 
din răsputeri şi-o terfeli la pământ, apoi merse 

- de-i spuse iepei că i-a împlinit dorinţa. 

— Văd că acum eşti destul de tare, du-te şi-ţi 
caută norocul, îl povăţui maică-sa. lacă, îţi dau 
aceste trei fire de păr din coama mea, păstrează-le 
bine, că ţi-or fi de mare folos. Şi când n-oi putea 
dovedi singur, scoate-le şi scutură-le de trei ori, 
şi îndată ţi se va împlini voia. 

În clipa aceea iapa s-a făcut nevăzută, 
intrând în pădurea deasă din apropiere. ` 

lerculean, rămas singur, nu ştia încotro s-o 
ia şi ce să facă. Stând aşa pe gânduri, se hotărî 
s-apuce spre răsărit. A mers, a tot mers, multă 
lume-mpărăţie, până ce ajunse la împărăţia lui 
Strâmbă-Lemne. Cum puse piciorul aci, voinicul 
se pomeni deodată în faţă cu uriaşul Strâmbă- 
Lemne, care-i zise: 

- Ce cauţi în împărăţia mea? Am auzit de 
tine că te ţii că eşti tare — laudă-te gură, că iaca 
pumnu' —, dar acuma să ştii că aici îţi rămân 
oasele! Hai la luptă! Cum vrei? În luptă să ne 
luptăm, sau în paloşe să ne tăiem? 

— În luptă, că-i mai dreaptă, răspunse 
lerculean. 

Au început a se vota din toate puterile, când 
lerculean se pomeni băgat în pământ până la 
genunchi. Sări deodată şi, prinzându-l pe 
Strâmbă-Lemne peste mijloc, îl ridică în sus şi-l 
izbi de pământ şi-l băgă până la brâu. Vânăt de 
„mânie, Strâmbă-Lemne prinse pe lerculean şi 
mi-l ridică în sus şi, izbindu-l cu toate puterile, îl 
băgă în pământ până la subsuori. 

lerculean nu se lăsă şi, cât ai bate-n palme, 
sări afară şi, apucându-l zdravăn pe Strâmbă- 
Lemne, se opinti odată şi-l băgă până-n grumaz în 
pământ şi acesta nu mai putu ieşi de acolo. 

-Văd că tu eşti mai tare decât mine, se dădu 
bătut uriaşul. Hai se ne- până şi să ne prindem 
” fraţi de cruce! 

— Bine, răspunse lerculean — şi se împă- 
cară şi se făcură fraţi de cruce. Dar bagă de 
seamă că acela dintre noi care seva dovedi 
că nu-i frate de cruce adevărat, unde-i stau pi- 

cioarele, acolo îi va sta capul. 
i - Aşa să fie, frate! se învoi, cu bucurie, 
Strâmbă-Lemne. 

Se hodiniră un pic, că erau tare obosiţi 
amândoi după atâta luptă grea, apoi porniră la 
drum. S-au dus ei, s-au tot dus, până când se 
întâlniră cu un alt uriaş care zdrobea bolovanii cu 
pumnii. Era Sfarmă-Piatră. 

— Ce căutaţi, tâlharilor, în împărăţia mea? 
zise acesta. Am auzit de tine, lerculene, că te lauzi 
cu tăria ta! Acum, aici au să-ţi putrezească oasele! 
Hai la luptă! Cum vrei? În luptă să ne luptăm, ori 
în paloşe să ne tăiem? 

— În luptă, că-i mai dreaptă, hotărî voinicul. 

Se încleştară atunci la luptă cei doi, iar 
Strâmbă-Lemne se uita la ei şi, de groază, i se 
făcuse părul măciucă în vârful capului, sub 
căciulă. Deodată văzu pe Sfarmă- Piatră băgat 
în pământ până-n brâu. Acesta sări ca fript din 
groapă, îl cuprinse pe lerculean şi-l băgă în 
pământ până din sus de brâu. Cât ai clipi din 
ochi, Sfarmă-Piatră se trezi încleştat de braţele 
lui lerculean şi, ridicându-l ca pe o jucărie, 
voinicul îl repezi cu atâta putere, încât îl băgă 
în pământ de nu i se vedea decât părul zburlit, 
din vârful capului. lerculean îl apucă de păr şi-l 
scoase afară. 

— lartă-mă, se rugă Sfarmă-Piatră, dar acum 
văd că tu eşti mai tare decât mine. Hai să ne-m- 
păcăm şi să ne prindem fraţi de cruce. 

- Bine, răspunse atunci lerculean -— şi se 
prinseră fraţi de cruce. Dar să ştii că aceluia dintre 
noi care nu-şi va ţine frăţia curată, unde-i stau 
picioarele, acolo-i va sta şi capul! 

— Aşa să fie! se învoi Sfarmă-Piatră. 

Acum erau trei la număr şi se luară la drum 
ca trei fraţi buni, să-şi caute norocul. 

Tot vorbind şi povestind, ca oamenii la drum 
lung, se văzură ajunşi la marginea. lumii — şi-n 
faţa lor o apă mare, cât puteai cuprinde cu ochii. 

Se aşezară pe iarbă verde, să-şi mai dez- 
morţească picioarele. Stăteau în cumpănă şi nu 
ştiau încotro s-o apuce. Sfarmă-Piatră fu de pă- 
rere să meargă spre muntele care se vedea spre 
miazăzi, şi nici unul nu se împotrivi. 

Nu trecu ca de când începui să vă po- 
vestesc, şi deodată se pomeniră înaintea unei 
gropi adânci, de nu i se putea vedea fundul. 

— Ştiţi voi ce este groapa asta? îi întrebă 

Sfarmă-Piatră. Pe aici, dacă te cobori în fundul 
ei, ajungi la curţile zmeilor. Zmeii ăştia trei sunt 

tari şi bogaţi cum nu se mai află. Unul dintre ei, 
cel mai mic, are şase capete, cel mijlociu are 
nouă, iar cel mai bătrân are douăsprezece capete. 
Din când în când se schimbă, luîndu-şi chipuri 
de oameni, ies pe gaura asta şi vin aici, pe 
pământul nostru, ca să petreacă şi să facă rău, 
apoi se-ntorc iar în lumea lor. Am auzit povestin- 
du-se că zmeii ăştia au furat trei surori, fete de 
împărat, şi le ţin închise în palatele lor. 

— Hai să mergem unul din noi, să le vedem 
curţile, dar nu ştiu cum am putea să ne coborâm 
până în fundul gropii, zise lerculean. 

— Eu ştiu, răspunse Strâmbă-Lemne. lacă, 
mă duc colea, unde se vede pădurea aceea 
tânără de tei, jupoi coaja după câţiva copaci, 
împletim o funie lungă, la capătul funiei legăm o 
piatră grea, şi când se opreşte piatra ştim că a 
dat de fund. 

> Zis şi făcut. 

Strâmbă-Lemne merse în pădure şi strânse 
un braţ de coajă verde de tei, iar Sfarmă-Piatră 
aduse de undeva un bolovan uriaş. După ce 
împletiră ei o funie iare, legară bolovanul de un 
capăt al funiei şi începură a-l slobozi în groapa 

“aceea, până au simţit că s-a oprit. Au tras apoi 
funia cu bolovanul afară şi l-au dezlegat. 

Acum a rămas să vadă care din ei trei să 
coboare, iar doi să rămână lângă funie ca, atunci 

_ când cel plecat s-o întoarce, să-l scoată afară. 

Cei doi fraţi de cruce ai lui lerculean ziseră 
să coboare el întâi, fiind cel mai tare dintre ei. 

— Cobor, se învoi lerculean, dar să nu vă 
pună mama dracului să mă lăsaţi acolo şi să 
plecaţi, că e vai de pielea voastră! 

— Cum să te lăsăm, frate, că doar ne-am 
prins fraţi de cruce! 

lerculean îi crezu şi, legându-se bine cu 
funia, îl sloboziră până în fundul gropii. Ajuns aici, 
se dezlegă şi aşteptă să vadă ce gânduri au fraţii 
lui. de cruce. Aceştia, cum se crezură scăpaţi de 
el, traseră afară funia şi plecară spre împărăţiile 
lor, plini de voie bună. 

Văzând că fraţii lui de cruce au tras funia 

. afară şi l-au părăsit, o porni printr-o spărtură în 
chip de peşteră, şi după vreo câţiva paşi zări în 
faţa lui o deschizătură luminoasă, şi deodată se 
văzu pe altă lume. Nu se opri, ci o luă pe a cărare 
bătătorită, ştiind că aceasta trebuie să-l ducă la 

curţile zmeilor. Mergând el cu paşi grăbiţi, era 
mereu cu ochii-n patru, ca nu cumva să-i vină 
vreo primejdie şi să nu fie pregătit. 

După ce ieşi dintr-o pădure deasă, ajunse 
într-o poiană plină cu tot felul de pomi roditori şi 
flori mirositoare, dar nu întâlni nici o vietate, nici 
o pasăre. În mijlocul poienii văzu nişte arbori înalţi, 
iar după ei dădu cu ochii de un zid înalt, care 
înconjura un palat frumos de-ţi lua vederea, aşa 
strălucea de tare. 

lerculean se apropie de poartă şi lovi cu 
paloşul în ea, şi îndată se arătă în faţa lui o fată 
frumoasă de n-avea pereche în lume. 

— Dar cum ai îndrăznit, voinice, întrebă ea, 
să calci împărăţia acestor zmei turbaţi? Ascun- 
de-te unde poţi, că zmeul mai mic, care stă aici, 
trebuie să sosească, şi ar fi păcat de tine să mori, 
că eşti încă tânăr. 

lerculean o întrebă cine este şi cum de se 
află acolo, dar fata n-avu timp să-i răspundă nici 
o vorbă, că buzduganul zmeului se şi izbi în 
poartă, şi da să intre în palat. lerculean prinse 
din zbor buzduganul şi-l repezi în vânăţia cerului. 
Nu trecu mult, şi zmeul cel cu şase capete sosi 


118 


şi, când dădu ochii-cu lerculean, se opri o clipă, 
vrând, bag sama, să-l întrebe ceva, dar voinicul 
ridică paloşul şi într-o clipă, dintr-o singură lovitură, 
îi reteză toate cele şase capete. 

'— Îți mulţumesc, voinice, că m-ai scăpat din 
ghearele acestui zmeu spurcat, dar află că eu 
mai am aici două surori. Cea mijlocie e în palatul 
zmeului cu nouă capete, iar cea mică e în al treilea 
palat, unde străjuieşte zmeul cel mai groaznic, 
care are douăsprezece capete. Pe noi ne-au furat 
din grădina tatălui nostru, care e împăratul Soare. 

lerculean ascultă trista poveste a celor trei 
surori, fete de împărat, apoi îi zise: 

— Acum vino cu mine şi-mi arată unde este 
sora ta cea mijlocie, s-o scap şi pe ea. 

— Vai, dragul meu, mă tem să nu te omoare 
zmeul ăsta, c-apoi pe toate trei ne omoară. 

— N-ai nici o frică, îi răspunse lerculean. 

Plecară deci amândoi spre sora ei mijlocie. 
Când ajunseră la poarta zmeului, lerculean izbi 
cu paloşul în poartă, iar biata fată se ascunse de 
„teamă, ca nu cumva să fie văzută de zmeu. Fata 
mijlocie veni şi deschise poarta şi, când văzu pe 
voinic, abia deschise gura de uimire, zicând: 


119 


— Dar cum ai îndrăznit, voinice, să intri în 
împărăţia ăstor zmei, ori ţi-ai urât zilele? Caută şi 
te ascunde undeva cât mai degrabă, că zmeul e 
în drum spre casă şi poate sosi în orice clipă. 

— Nu-ţi fie frică, oîmbărbătă voinicul, pe sora 
ta mai mare am scăpat-o, şi te voi scăpa şi pe 
tine de zmeul ăsta spurcat. 

Nu gătară bine vorbele, când se auzi un 
vâjâit puternic, făcut de buzduganul zmeului, care 
se izbi în poartă, de credeai că o sparge. Voinicul 
prinse din zbor buzduganul şi-l zvârli de se pierdu 
în vânăţia cerului. Zmeul, ştiind că a intrat vreun 
duşman în palatul său, alergă într-o suflare, să 
ajungă cât mai repede acasă. 

Când deschise poarta să intre, paloşul lui 
lerculean îi reteză într-o clipă, dintr-o singură 
lovitură, toate cele nouă capete, şi scăpă şi pe 
fata mijlocie a împăratului din robia zmeului. 

— O, dragul meu, se bucură fata mijlocie, 
oare cum să-ţi ştim mulţămi că ne-ai scăpat de 
afurisiţii de zmei? 

` — Lasă acum, răspunse lerculean. Mai bine 
haideţi să văd cum voi face s-o scap şi pe sora 
voastră cea mai mică. 

— Vai, dragul meu, îl căină fata mijlocie, eu 
mă tem că n-ai să poţi să-l înving, şi te va omori, 
şi ne va omori şi pe noi, pe toate trei. 

Voinicul lerculean se puse atunci şi el pe 
gânduri, că ¿c.i doi zmei avuseseră capete mai 
puţine şi le putuse cuprinde paloşul, dar acest 
din urmă zmeu avea douăsprezece, şi nu le putea 
cuprinde tăişul, dintr-o lovitură. 

Până la urmă, plecă împreună cu cele două 
surori la palatul zmeului cel cu douăsprezece 
capete. Cum ajunseră aci, fetele se şi ascunseră. 
Paloşul voinicului izbi cu putere în poarta palatului, 
şi sora mai mică a celor două fete descuie îndată 
poarta şi, când văzu faţa voinicului, încremeni. 

- Nu te spăria, o îmbărbătă lerculean, am 
venit să te scap şi pe tine din robia zmeului, cum 
le-am scăpat şi pe cele două surori ale tale. 

Când îi spunea acestea, o pierdea din ochi 
de dragă, că ea era cea mai frumoasă dintre toate 
trei surorile. 

— Nu cuteza, voinice, îl povăţui fóta, zmeul 
ăsta e aproape de două ori mai puternic decât 
ceilalţi doi. Tare mă tem că are să te omoare, şi 
ne va omori şi pe noi, pe toate trei. Eu zic că ar fi 

bine să te mai odihneşti o zi, căci acuma te văd 
cam obosit. 

Voinicul îşi aduse aminte de cele trei fire de 
păr din coama măicuţii sale, le scoase din sân şi 
le scutură de trei ori, cerându-le să-i deie puteri 
îndoite, ca să poată răpune cu uşurinţă zmeul 
cel cu douăsprezece capete. 

Acuma voinicul nostru se simţea atât de tare, 
încât greutatea paloşului i se părea o jucărie. 

Când buzduganul zmeului se izbi în poartă, 
voinicul se repezi şi-l prinse, îl roti de câteva ori 
în vânt, apoi îl repezi cu putere în vânăţia cerului, 
de nu se mai vedea deloc. Zmeul ajunse la poartă 
fără buzdugan şi începu să se teamă; sta şi nu 
îndrăznea să intre pe poartă, când deodată se 
auzi vâjâitul buzduganului, care înconjurase 
pământul şi, ajungând în faţa palatului, se 
împlântă în pământ aşa de afund, încât pieri cu 
totul. Zmeul se duse să şi-l scoată şi, pe când se 
uita la gaura făcută de el, lerculean îi reteză cu 
paloşul cele douăsprezece capete, cum ai reteza 
nişte buruieni de brusturi verzi. 

Acum cele două fete, care erau ascunse, 
ieşiră degrabă şi-şi îmbrăţişară sora mai mare. 

Râdeau şi plângeau cu toatele de marea bucurie 
că au scăpat din robia zmeilor şi că în curând vor 
fi în braţele părinţilor, care încă nu ştiau nimic de 
ele şi le duceau dorul. 

lerculean le spuse să se pregătească de 
plecare. Dar acuma se întrebau oare cum vor 
putea să ajungă pe tărâmul celălalt? 

După ce se pregătiră de drum, ieşiră din 
palatul zmeului şi o luară pe cărarea cunoscută 
de voinic şi ajunseră cu bine la peştera care ducea 
la gura pământului, pe unde se ieşea la lumea 
pământească. 

lerculean scoase iarăşi cele trei fire de păr 
din sân şi, scuturându-le de trei ori, îndată apăru 
o vulturoaică uriaşă şi le spuse să se suie pe rând 
în spatele ei şi să se ţină bine. Se urcă fata cea 
mai mare, a doua oară vulturoaica zbură cu cea 
mijlocie, apoi cu cea mică, şi la urmă îl scoase şi 
pe lerculean. 

4 Voinicul spuse vulturoaicei să coboare în 
_ împărăţia zmeilor, că acolo va găsi hoiturile lor, 
din care se va putea înfrupta bine câteva zile. 
Apoi scoase din sân cele trei fire de păr, le scutură 

| detrei ori şi se pomeniră în faţă cu o masă întinsă, 

încărcată cu toate bunătăţile lumii. Fiind flămânzi, 
se aşezară în jurul mesei şi începură să mănânce 
cu mare poftă. 

Fetele de împărat se mirau şi se întrebau 
că oare cine ar putea fi acest voinic care le-a 
scăpat pe ele şi de unde are el aşa putere mare? 
Şi nu ştiau ce să creadă. 

După ce s-au săturat bine fetele şi voinicul, 
acesta scutură cele trei fire de păr şi îndată masa 
se strânse şi ca din pământ văzură în faţa lor patru 
iepe grase şi frumoase. Încălecară pe ele şi 
porniră spre ţara împăratului Soare. Trebuiră să 
treacă mai întâi prin ţara lui Sfarmă-Piatră. Când 
ajunseră aici, voinicul nostru începu a întreba pe 
unul şi pe altul dintre trecători, să-i spună unde 
l-ar putea găsi pe „fratele de cruce“ Sfarmă-Piatră. 
Aflând unde-şi are palatul, porniră pe drumul ce li 
s-a arătat. 

Când ajunseră la palatul lui, voinicul nostru 
izbi cu paloşul în poartă, şi auzi descuind-o 
cineva. Deschizându-se, în pragul. porţii: apăru 
Sfarmă-Piatră în carne şi oase. 

— Noroc bun, „frate de cruce“! îi zise ler- 
culean şi-i întinse mâna. 

Lui Sfarmă-Piatră nu-i venea să creadă că 
în faţa lui se află lerculean şi, ştiindu-se vinovat 
faţă de el şi aducându-şi aminte de legământul 
ce făcuse, nu cuteză să-i întindă mâna şi începu 
sătremure de frică. Voinicul nostru scoase paloşul 
din teacă şi, cu o izbitură, îi reteză grumazul. 

Plecară mai departe. Şi-au mers, şi-au mers 
încă multă lume-mpărăţie şi, ieşind din ţara lui , 
„ Sfarmă-Piatră, au ajuns în ţara lui Strâmbă- 
Lemne. Şi aici a început voinicul a întreba unde 
se află curtea acestuia. După ce a aflat în care 
parte avea să meargă şi pe care drum trebuia să 
` apuce, plecară în grabă şi se văzură în faţa unui 
palat frumos şi aşa de sclipitor, de-ţi lua vederile. 
Cum ajunseră aci, fetele se opriră la umbra unor 
pomi răcoroşi, iar voinicul merse şi izbi cu paloşul 
în poarta palatului. 

Strâmbă-Lemne, auzind deodată izbitura 
puternică a paloşului, şi cum era tocmai la masă, 
a sărit la fereastră să vadă cine cutează să-şi bată 
joc de el. Când dete cu ochii de lerculean, căzu 
mort de spaimă, aşa că voinicul nu mai trebui 
să-şi scoată paloşul din teacă. Apoi chemă fetele , 
şi porniră spre ţara împăratului Soare. 

“Prin toate satele pe unde treceau fetele 
împăratului, a căror frumuseţe era vestită în toată 
lumea, dar mai ales în întreaga împărăție, ieşeau 
cu toţii să le vadă, tineri şi bătrâni, bucurându-se 
şi ei de bucuria fetelor, a împăratului şi a împă-. 
rătesei lor. 

Vestea despre sosirea fetelor ajunse la 
curtea împărătească înaintea lor şi începură 
îndată să se facă pregătiri mari pentru primirea 
acestora. 

Baba care-i spusese împărătesei despre 
soarta fetelor şi despre voinicul lerculean a fost 
cea dintâi la care s-a gândit împărăteasa şi trimise 
acasă la ea un slujitor cu un rădvan, s-o aducă la 
curtea împăratului. 

În jurul curţii împărăteşti s-a adunat lume 
de pe lume să vadă pe fetele împăratului. Şi erau 
aşa de mulţi că, dac-ai fi aruncat un ac între ei, 
nu cădea jos... şi tot veneau mereu din toate 
părţile. 

Deodată se auzi un glas din mulţime: 

'— lată, au sosit fetele împăratului Soare! 

Abia şi-au putut face loc cele patru iepe 
'sirepe printre oamenii care ăteau din palme, 

arătându-şi marea bucurie. Împăratul cu. împă- 
răteasa ieşiră din palat şi, făcându-şi loc cu greu 
prin mulţimea aceea nemaipomenită, se grăbiră 
să-şi îmbrăţişeze fetele, pe care le crezuseră 
moarte de mult. 

După ce au intrat în palat, fetele povestiră 
părinţilor cum voinicul lerculean le-a scăpat din 
ghearele zmeilor şi cum le-a purtat de grijă tot 
timpul cât au călătorit împreună. 

Împăratul şi împărăteasa, auzind acestea, 
s-au înţeles între ei să-l întrebe pe voinic dacă 
vrea să le fie ginere. Împăratul îl luă pe lerculean 
deoparte şi-l cercetă dacă ştie el de făgăduinţa 
făcută aceluia care-i va afla fetele. 

— Drept să spun, înălțate împărate, eu am 
plecat mâhnit în lume de la mama mea, săraca, 
să-mi caut norocul. Şi după ce am ajuns în 
împărăţia lui Strâmbă-Lemne şi l-am învins în 
luptă dreaptă, ne-am prins fraţi de cruce. Am 
plecat apoi cu el şi am ajuns în împărăţia lui 
Sfarmă-Piatră, pe care tot aşa l-am întrecut în 
tărie, ne-am prins fraţi de cruce şi am pornit toţi 
trei la drum. Când am ajuns la gura pământului 

prin care poţi trece pe celălalt tărâm, Sfarmă- 

Piatră mi-a spus că pe acolo intră trei zmei în 
împărăţia lor de sub pământ, că aceştia ar fi furat 
trei fete de-mpărat şi că le ţin închise în palatele 
lor. Atunci m-am şi hotărât să merg să găsesc 
zmeii, să-i omor şi să scap fetele din ghearele 
lor. Atâta ştiu, şi iacă v-am adus fetele acasă. 

— Dragul meu, răspunse atunci împăratul, 
eu am făgăduit aceluia care-mi va aduce fetele 
acasă că-i dau jumătate de împărăție şi o fată de 
soţie. Dacă în toată împărăţia mea, care e destul 
de mare, nu s-a găsit altul să facă această treabă, 
numai tu, atunci înseamnă că în împărăţia mea 
şi în împărăţiile vecine nu este fecior mai vrednic 
decât tine, care să-mi fie mie ginere. Ce zici, vrei 
să fii ginerele nostru? 

— Înălţate împărate, răspunse voinicul, eu 

sunt sărac de tot şi nici n-am visat la aşa noroc, 
dar dacă înălţatul împărat vrea, şi eu vreau din 
toată inima. Şi dacă nu vă este cu supărare, eu 
pe fata cea mai mică aş lua-o de soţie, că de 
cum am văzut-o mi-a căzut dragă. 

* Împăratul încuviinţă cu bucurie, la fel şi 
împărăteasa. Fata cea mică se bucură şi ea, 
fiindcă-l îndrăgise pe lerculean. 

Atunci curtea împărătească a început să 
facă pregătirile, şi alergau toţi în sus şi în jos, 
aşa, ca la o nuntă împărătească. 

Şi ce să vă spun, că tot nu mi-ţi crede... s-a 
făcut o nuntă ca-n poveşti! Venit-au împărați şi 
crai de pretutindeni, cu împărătesele, crăiesele 
şi cu tot neamul lor. 

Eu, drept să vă spun, n-am fost chemat la 
nuntă, că atunci încă nu.mă născuse maică-mea, 
dar dacă m-ar fi chemat, de bună seamă că m-aş 
fi dus, ori mergea mama cu tata, sau moşu' cu 
baba mea şi tot mi-ar fi povestit şi mie cum şi-au 
petrecut. Am avut mare noroc, însă, că un olariu 
din satul nostru, auzind ce nuntă de poveste are 
să fie la curtea împărătească, şi-a umplut carul 
cu blide şi oale şi-a plecat cu ele la-mpăratu', să 
le vândă. 

Mare fu bucuria împăratului când văzu în 
fața palatului său un olariu ce striga în gura mare: 

— Hai la blide şi la oale! 

Merse de îi spuse împărătesei şi, foarte 
bucuroasă şi ea, îi cumpărară toate blidele şi toate 
oalele şi-l poftiră şi pe e! la nuntă. Şi a petrecut 
olariul nostru, şi a beut, şi a mâncat, cum nu mai 

apucase el de când era. lar mai la urmă, văzând 
că nu se aude nici o strigătură, începu să strige 
şi să chiuiască: 


De când mi-s n-am pomenit 
Nuntă fără chiuit; 

Decât să joc, să nu strig, 

Mai bine vreu să îngheţ de frig! 


Cine joacă şi nu strigă 
Are-n gură mămăligă 
Şi se teme că se-neacă 
Dacă o striga oleacă! 
U-iu-iu şi iară iu! 
C-aşa merge cântecu'! 


Olariul s-a întors apoi la casa lui şi-a început 
să povestească, mie şi altora, cum a petrecut la 
nunta aceea împărătească. A povestit şi la tata 
moşu', şi tata moşu' a spus-o lu' tata, iar el mi-a 
povestit-o mie, şi acuma eu v-am spus-o domniilor 
voastre. 


Ciubotăraşul 


ERA ODATĂ UN BĂIAT necăjit. Şi ce să facă 
el?! Să se ducă să înveţe o meserie! S-a luat el, 
s-a dus şi a lucrat pe unde a putut; a muncit pe 
ici-pe colo. De la o vreme a învăţat ciubotăria şi 
şi-a găsit gazdă într-un oraş. Stătea acolo şi lucra 
la ciubote şi venea ba unul, ba altul, şi căpăta şi 
el un ban acolo. 

Numai iaca, într-o bună zi a venit un vapor 
turcesc, încărcat cu multe lucruri aduse din toată 
lumea. Şi în vapor, turcii au adus şi o fată de 
împărat, pe care o răpiseră din altă ţară. Au 
îmbrăcat-o urât, au făcut-o ca o momâie şi au 
spus că cine cumpără momâia aceea şi dă bani 
buni pe dânsa, i-o dau lui. Dacă nu, o omoară. 

Auzind acestea, ciubotăraşul s-a gândit că 
decât ar omorî-o, mai bine s-o cumpere el. Dă acolo 
cât ar da pe ea, numai să n-o omoare, că e păcat. 
Şi a dat parale cât o fi dat, şi a luat-o şi a dus-o 
acasă. El s-a aşezat pe pat, şi ea alături. 

Ciubotăraşul şi-a pus capul în pumni şi a 
început a plânge: 

— Ce-am făcut! Ce mi-a trebuit mie s-o iau?! 

Ea era îmbrobodită toată, n-o vedea la faţă, 
mai nimica. S-a apropiat de el şi i-a zis: 

— De ce plângi? Îţi pare rău că m-ai luat? Hai, 
desfă-mă din zdrenţele astea şi uită-te la mine. 
Dacă-ţi plac, bine, dacă nu... bine că m-ai scos de 
la moarte. Am să plec şi am să mă hrănesc singură, 
cum oi putea. 

Şi-a lepădat îndată toate zdrenţele şi, când 
ciubotăraşul s-a uitat la ea, era fată de împărat, 
frumoasă, grozav de frumoasă! Atunci, când a 
văzut-o aşa de frumoasă, a zis: 

- Hai să stăm amândoi, dară! 

Şi au trăit amândoi acolo şi au făcut doi băieţi 
gemeni. 

Acum, de unde şi până unde -— băieţii 
crescuseră mărişori — împăratul de peste celălalt 
pământ, tatăl ei, a auzit că fata lui trăieşte pierdută 
în lume şi a zis aşa: cine-i aduce fata înapoi, i-o 
dă de soţie şi împărăţia pe jumătate. 

Ea se ducea mereu la țărm, când venea 
vaporul. Cumpăra ba una, ba alta, că vaporul 
aducea lucruri frumoase. 

Într-o zi a venit un om şi i-a zis: 

— Hai, doamnă, nu mai cumperi ceva, că 
uite, a sosit vaporul şi are lucruri frumoase tare. 

- Ba da! | 

S-a dus repede să cumpere şi a lăsat băieţii 
cu o babă, că ciubotăraşul nu era acasă. 

— Staţi voi olecuţă, zice, că eu tot acum vin. 

Şi s-a luat după omul acela necunoscut, şi 
a ajuns la vapor. 

— Hai mai înăuntru, în vapor, că aicea, în 
margine, încă nu-s frumoase! a îndemnat-o el. 

Ajungând mai înăuntru, omul a închis uşa, 
a dat drumul vaporului şi a dus-o înapoi la tată-său. 
Ea s-a zvârcolit, a bocit, a răcnit, că i-au rămas 
băieţii. Ce să facă?! 

A vrut împăratul s-o mărite după cel de-a 
adus-o. Ea a zis că nu. Să-i facă un foişor sus, că 
ea un an de zile stă acolo să jelească băieţii şi 
bărbatul, şi apoi se căsătoreşte. 

Zis şi făcut. Împăratul i-a făcut pe voie. 

Acum, bărbatu-său a auzit şi el de cele 
petrecute. Ce să facă? A luat un băiat subsuoară, 
şi pe celălalt subsuoară şi-a plecat după ea. 
Trebuia să treacă prin apă cu băieţii, să treacă în 
ceea parte. 

Mergând pe apă, dă să se înece, şi a scăpat 
băieţii. Amu, se tot duceau băieţii pe apă. Şi mai 
la vale, tocmai la vale, unde era o stână, i-au prins 
nişte ciobani, i-au tras la mal şi i-au crescut ei pe 

băieţi, ca pe copiii lor. 
: El, ciubotăraşul, a trecut de ceea parte şi a 
ajuns în oraşul unde era ea şi, după ce a văzut 
unde stă fata împăratului, s-a dus la un negustor 
şi l-a întrebat: 

— Domnule, nu ai nevoie de un slujitor? 

— Ba da, am. 

— Apoi, iaca, eu... 

— Am nevoie să te duci cu covrigi în târg, 
să-i vinzi. 

— Bine. 

S-a luat şi s-a dus. Şi trecând el pe sub 
foişorul ei, a început să strige: 

— Fată de împărat ce eşti! Nu îţi e milă de 
bărbatul tău dintâi şi de băieţii tăi? Nu îţi e milă?! 

Ea l-a cunoscut după vorbă şi a zis: 

— Dragul meu, tu eşti? 

— Eu sunt. 

— Dar ce-ai făcut cu băieţii? Cu cine i-ai 
lăsat? 

— Uite-aşa, aşa... 

Şi-i povesti tot ce se întâmplase. 

La urmă, fata împăratului a dat drumul la o 
pungă de bani. 

— lai, să ai şi tu cu ce trăi! 

l-a luat el şi s-a întors acasă. 

Pe drum a dat de pomană covrigii ce-i mai 
rămăseseră, iar negustorului i-a dus mai mulţi bani 
decât făcea toată marfa, ca să-l mai ţie negustorul 
în slujbă până ce va putea el să vorbească din 
nou cu fata împăratului. 

— Măi, dar tu ai câştigat bine azi! s-a bucurat 
negustorul. Mâine te mai duci? 

+— Mă duc! 

L-a trimis aşadar a doua zi. Şi ciubotăraşul 
a trecut pe sub foişor, strigând: 

- Fată de împărat, nu ţi-e milă deloc de 
bărbatul dintâi şi de copilaşii tăi? 

Ea n-a răspuns nimic de astă dată. l-a dat o 
pungă de bani şi el s-a dus. 

A treia zi, iar a trecut pe acolo cu covrigi, şi 
iar a strigat: 

- Fată, fată de împărat ce eşti, nu îţi e milă 
de bărbatul tău dintâi şi de copilaşii tăi? - 

Şi ea i-a răspuns:: 

— Dragul meu, vino mâine, luăm caii tatei, 
încălecăm amândoi şi ne ducem! Merg cu tine! 

A venit el a doua zi, după cum le-a fost 
vorba, s-au suit călare amândoi şi s-au dus în 
lumea lor. Şi au mers, şi au mers călare, până nu 
au mai putut merge caii. Dacă au văzut ei că nu 
mai pot merge caii, i-au lăsat şi au pornit-o pe jos 
până n-au mai putut nici ei să meargă. Şi s-au 
oprit pe un tăpşan cu iarbă. Ea a pus capul oleacă, 
şi a adormit. Dar a zis înainte: 

— Dragul meu, să nu mă laşi să dorm mult! 
Olecuţă, numai, şi să mergem! 

Nevastă-sa avea o brățară frumoasă la 
mână. El i-a scos brăţara în timp ce ea dormea şi 
se tot uita la ea. Şi cum şedeau acolo, era cam la 
vale, a scăpat brăţara din mână. S-a dus brăţara 
la vale şi, pe neaşteptate, a venit un corb şi i-a 
luat-o. Şi corbul tot zicea că stă ici, că stă dincolo, 
şi l-a făcut pe ciubotăraş să tot fugă după el. Şi 
numai odată s-a ridicat corbul în sus şi s-a dus în 
lumea lui, şi ciubotăraşul a rămas. S-a întors pe 
tăpşan s-o găsească pe nevastă-sa, dar ea nu 
mai era acolo. Ce să mai facă? S-a luat şi el prin 

pădure singur, singur şi s-a dus în lumea lui. De 
mult cât a umblat, s-au rupt hainele pe dânsul. 

La o vreme a ajuns într-un loc, lângă o 
peşteră unde i s-a părut lui că ar fi ceva. Şi când 
s-a apropiat, a văzut acolo un bordei. Atunci a 
strigat de afară: 

— Bunicule, bunicule, eşti acasă? 

- Da, acasă! Vino încoace! 

— Nu pot să intru, că sunt gol! 

— Vino aşa cum eşti! 

A intrat atunci în bordei şi moşneagul acela 
i-a dat un rând de haine, zicându-i: 

— Dragul moşului, bine ai venit aici, că vei 
rămâne în locul meu. Eu de acu' mor, că sunt 
bătrân. 

Şi a rămas ciubotăraşul acolo. Se ducea 
ziua pe mare — şi se întorcea noaptea la bordei. 
Şi aşa a petrecut el acolo multă vreme. 

Odată a ieşit el din bordei şi s-a aşezat, ia 
aşa, cu faţa în sus pe iarbă. Cum şedea el aşa 
gândindu-se la toate cele, numa ' iaca a venit un 
corb din zbor, şi numa' şi-a dat drumul într-o 
gaură. Ciubotăraşul, când l-a văzut, fuga, fuga, 
şi a înfundat gaura, ca să afle ce-i acolo. 

Şi când a pătruns înăuntru, ce-i văzură 
ochii? Avea corbul în ascunzătoarea aceea o 
masă frumoasă, plină cu lucruri din cele mai 
minunate şi, printre ele, brăţara nevestei sale, pe 
care i-o luase. Atunci a prins corbul şi l-a omorât, 
de ciudă că i-a furat brăţara şi n-a mai găsit-o pe 
nevastă-sa. A luat apoi brăţara, dar şi alte po- 
doabe de acolo, care de care mai frumoase, şi s-a 
întors la bordeiul moşneagului. 

Aici, unde stătea el, venea din când în când 
vaporul turcesc şi cei de pe vapor luau lucruri 
frumoase de la ciubotăraş, fără să-l întrebe de 
unde are asemenea minunăţii, şi-i lăsau în loc 
câte o putină cu brânză. 

Nevasta ciubotăraşului, trezindu-se singură 
pe tăpşan, s-a hotărât să meargă unde o vedea 
cu ochii şi aşa a ajuns într-un oraş. Nimerise în 
acel oraş tocmai când era alegere de împărat. 
Se zvârlea o coroană, aşa, în sus şi într-al cui 
cap pica, acela era ales împărat. S-a îmbrăcat 
ea bărbăteşte şi s-a dus acolo, să caşte gura. Şi 
când au zvârlit cu coroana în sus, i-a picat ei pe 
cap. Au făcut-o împărat (nimeni nu ştia că este 
femeie) şi a rămas împărat în oraşul acela. 

Odată, când a venit iar vaporul la ţărmul 
unde-şi avea bordei bărbatu-său, acesta a vârât 
într-o putinică ce mai rămăsese din lucrurile cele 
frumoase. Deasupra a pus brăţara. A legat bine 
putinica, a astupat-o cu un capac bun şi a trimis-o 
spre acea împărăție unde auzise că acum este 
eå împărat. 

Când a ajuns vaporul la împărăție, ea se 
afla acolo şi, văzând putinica, a mers şi a ridicat 
capacul, să vadă podoabele. Uitându-se înă- 
untru, ochii îi căzură pe brăţara care era aşezată 
deasupra. Nu mică îi fu mirarea când o văzu: 
era într-adevăr brăţara ei! 

Repede a chemat atunci pe cei de pe 
vapor şi i-a întrebat: 

- Cine v-a dat brăţara asta? Spuneţi-mi 
degrabă de unde o aveţi? 

- Îi din cutare loc, răspunse careva. 

- Înapoi! Plecaţi acolo, să mi-l aduceţi pe 
acela care v-a dat brăţara! 

Şi a venit vaporul după el, şi l-a adus. Şi 
când a ajuns, nevastă-sa i-a zis: 

— Dragul meu, ce-ai făcut? Cum de m-ai 
lăsat acolo, pe tăpşan? 

El i-a povestit păţania cu corbul cel viclean 
şi ce-a făcut până se statornicise în acel loc, unde 
şi aflase că ea a fost aleasă împărat nu departe 
de locul acela. 

Auzind toate prin câte trecuse, nevastă-sa 
spuse în cele din urmă: 

— Hai, repede, să te îmbrac! Tu ai să fii 
împărat, şi eu împărăteasă. 

Şi a rămas el împărat şi ea împărăteasă. 

Băieţii lor, feciori în puterea vârstei, erau 
tocmai atunci în oastea împăratului, paznici la 
palat. Şi unul şedea de o parte de uşă, şi unul de 
cealaltă parte. Şi cum şedeau ei acolo, numa' ce 
aud, din întâmplare, pe împărat şi împărăteasă, 
cum îşi spuneau: 

— Unde or fi băieţii noştri? Vezi cât de bine 
am ajuns noi şi, dacă ar fi şi ei aici, ar fi şi mai 
bine! | 

— Dă, ce să facem dacă nu-s... 

Şi din una, din alta, şi-au amintit că băieţii 
lor aveau nişte semne pe trup. 

— Dacă nu vă supăraţi, ce semne aveau 
băieţii dumneavoastră? întrebară deodată oştenii 
care stăteau de strajă la uşă. 

— Unul avea un semn în cutare loc, iar 

celălalt în cutare loc... 

— Apoi... chiar noi avem semnele de care aţi 
ipus! 

— Cum se poate?! 

Şi numai ce se apucară împăratul şi îm- 
jărăteasa să le cerceteze degrabă semnele. Şi 
jăsindu-le, strigară de bucurie: 

— Vai de mine, aceştia sunt într-adevăr băieţii 
„oştri! 

Şi i-au întrebat pe băieţi cum a fost cu dânşii. 

— lată, au povestit băieţii, pe mama a luat-o 
n vapor şi a dus-o departe, şi atunci tata, ca s-o 

găsească, ne-a luat subsuoară, a plecat după ea 
şi ne-a scăpat pe apă... Şi ne-au crescut de mici 
nişte ciobani, şi amu am ajuns de suntem oșteni. 

De bucurie, împăratul şi împărăteasa au luat 
îndată băieţii înăuntru şi i-au gătit cu haine 
strălucitoare, ca pe nişte feciori de împărat. Şi de 
atunci au fost cu toții fericiţi... 

